FIDE maailmameistrivõistlused males nokautsüsteemis

FIDE maailmameistrivõistlused males nokautsüsteemis olid FIDE egiidi all peetud maailmameistrivõistlused males ajavahemikus 1998–2004, mis korralduselt erinesid varem peetud MM-idest kardinaalselt.

Varasematel MM-idel selgus maailmameister pikema (üle ühe aasta kestnud) MM-tsükli jooksul, mille vältel mängijad pidid läbima kvalifikatsioonivõistlused ja mis kulmineerus pika tiitlimatsiga (parim 20 või 24 mängust) valitseva maailmameistri ja tiitlipretendendi vahel.

Ettepaneku MM-korralduse muutmiseks esitas 1997. aastal FIDE president Kirsan Iljumžinov. Aastatel 1998–2004 korraldas FIDE oma maailmameistrivõistlused suure osavõtjate arvuga nokautsüsteemis mängitud ühe turniirina, mis ajaliselt kestis umbes kuu aega ja mille lõpus selgus uus maailmameister.

MM-i turniiril asetati mängijad tabelisse võttes aluseks FIDE reiting. Osavõtjad mängisid lühikesi nn nokautmatše (kaks tavamalepartiid; viigilise tulemuse korral mängiti lisaks kaks kiirpartiid). Kui matši seis jäi ikka viigiliseks, siis jätkati kahe välkpartiiga. Kui ka see ei selgitanud võitjat, mängiti nn armageddon. Turniiril peeti seitse ringi. Seitsmendas ringis (turniiri finaalis) mängisid kaks mängijat kuuepartiilise finaalmatši. Võitja tuli maailmameistriks.

Osavõtjate arv esimestel turniiridel (1998–2002) oli 100 mängijat, 2004. aastal MM-il Tripolis asetati turniiritabelisse 128 mängijat.


Kolme Mere Algatus

Kolme mere algatus (inglise keeles Three Seas Initiative, 3SI) on 12 Kesk- ja Ida-Euroopas asuva Euroopa Liidu liikmesriigi foorum. Algatuse kohta kasutatakse nimetust inglise keeles Baltic, Adriatic, Black Sea Initiative (Läänemere, Aadria mere ja Musta mere algatus) ehk BABS. Nende 12 riigi territoorium ühendab Aadria mere, Läänemere ja Musta mere. Algatuse, mille autorid on Horvaatia president Kolinda Grabar-Kitarović ja Poola president Andrzej Duda, eesmärk on luua liikmesriike mõjutavaid küsimusi käsitlev regionaalne dialoog. Algatusse kuuluvate riikide presidendid kohtusid esimest korda 2016. aastal Dubrovnikis toimunud tippkohtumisel. Algatuse partnerriigid on Ameerika Ühendriigid ja Saksamaa.

Riikide ministrid kohtuvad ka väljaspool tippkohtumisel. Näiteks toimus 2017. aasta 6. detsembril Varssavis ühenduse riikide põllumajanduskodade esimene kohtumine, mille käigus arutati Euroopa Liidu põllumajanduse tulevikuga seonduvat. Kohtumise raames toimunud kahest arutelust üks käsitles ühise põllumajanduspoliitikaga ja teine jätkusuutliku põllumajandusega seotut. 2019. aasta septembris kohtusid Varssavis riikide rahandusministrid, et arutada koostööd energeetika ja transpordiühenduste arendamisel.

Algatuse viies tippkohtumine koos ärifoorumiga korraldati 19.–20. oktoobril 2020 Eestis.


Kenti hertsog

Kenti hertsog (inglise keeles Duke of Kent) on kuninglik hertsogitiitel Ühendkuningriigi aadlis (Peerage of the United Kingdom).

See loodi esimest korda varasema Kenti krahvi Henry Grey jaoks 1710. aastal, kuid ta suri ilma sobivate pärijateta. Praegusel kujul lõi tiitli Inglise kuningas George V 12. oktoobril 1934 oma neljanda poja George'i jaoks. Alates 1942. aastast on tiitlit kandnud prints Edward, kuninganna Elizabeth II nõbu.


Hilma af Klint

Hilma af Klint (26. oktoober 1862 Stockholm – 21. oktoober 1944 Danderyd) oli Rootsi maalikunstnik, teosoof ja abstraktse kunsti teerajaja.


Makett

Makett (prantsuse keeles maquette, inglise keeles scale model) on kolmemõõtmeline mudel hoonest, seadmest või masinast, skulptuurist, lava- või linnakujundusest, reeglina vähendatud mõõtkavas.


Von der Leyeni komisjon

Von der Leyeni komisjon on Euroopa Komisjoni seitsmes koosseis, mis on ametis alates 1. detsembrist 2019. Selle president on Ursula von der Leyen, kes juhatab 26 volinikust (üks igast liikmesriigist peale Saksamaa, mille esindaja on president von der Leyen) koosnevat kabinetti ehk volinike kolleegiumi. Ühendkuningriik ei nimetanud volinikku Euroopa Liidust lahkumise plaani ja parlamendivalimiste tõttu.


Ludovic Orban

Ludovic Orban (sündinud 25. mail 1963 Brașovis) on Rumeenia insener ja poliitik, ta on Rahvuslik-Liberaalse Partei liige. Ta oli 4. novembrist 2019 kuni 7. detsembrini 2020 Rumeenia peaminister.

Ta sündis ungarlasest isa ja rumeenlasest ema pojana. 1982. aastal lõpetas ta Andrei Șaguna lütseumi Brașovis ja 1988. aastal Transilvaania Ülikooli Brașovis, kus oli õppinud masinaehituse tehnoloogiat. 1993. aastal lõpetas ta politoloogia erialal riikliku avaliku halduse ja poliituuringute ülikooli (Școala Națională de Studii Politice și Administrative din București).

Aastatel 2004–2007 oli ta Bukaresti abilinnapea.

5. aprillist 2007 kuni 22. detsembrini 2008 oli ta Rumeenia transpordiminister ning aastatel 2008–2016 Rumeenia parlamendi alamkoja liige.

4. novembril 2019 sai ta Rumeenia peaministriks. 7. detsembril 2020 astus ta seoses oma erakonna oodatust halvema tulemusega parlamendivalimistel ametist tagasi.


Ӕ

Ӕ (ӕ) on kirillitsa täht, mis esineb osseedi keeles. Osseedi tähestiku 2. täht.

Tähe võttis osseedi keeles kasutusele Anders Johan Sjögren.


Joniškise vald (Molėtai)

Joniškise vald (leedu keeles Joniškio seniūnija) on 2. järgu haldusüksus (vald) Leedus Molėtai rajooni territooriumil.

Valla pindala on 130 km². 2011. aasta seisuga elas seal 1251 inimest. Valla keskus on Joniškise alev, kus aastal 2011 oli 258 elanikku. Vallamaja asub aadressil Arino g. 14. Vallavanem on Rimantas Verbaitis.

Lisaks küladele on vallas ka mõned huutorid


Stefan Airapetjan

Stefan Airapetjan (esinejanimega Stefan; sündinud 24. detsembril 1997 Viljandis) on Armeenia juurtega Eesti laulja.

Hooajal 2010/2011 osales Stefan Eesti Televisiooni laste laulukonkursil "Laulukarussell" ning jõudis finaali. Tema juhendaja ja vokaalpedagoog on aastaid olnud Hedi-Kai Pai.

Konkursil Eesti Laul osales ta bändiga Vajé esimest korda 2018. aastal ning pälvis lauluga "Laura (Walk with Me)" kolmanda koha. Samuti osales ta lauluvõistlusel Eesti Laul 2019, kus sai lauluga "Without You" kolmanda koha, ning Eesti Laul 2020, kus saavutas 7. koha. 2020. aasta kevadel osales ta TV 3 meelelahutussaates "Maskis laulja", mille võitis.

Lauluvõistlusel Eesti Laul 2022 saavutas Stefan esikoha lauluga "Hope" ning on seega valitud Eestit esindama 2022. aasta Eurovisiooni lauluvõistlusele Itaalias Torinos. Selle poolfinaalist pääseti edasi finaali, kus saavutati 13. koht.

2022. aasta lõpus ilmus Stefani debüütalbum "Hope"

26. jaanuaril 2023 pärjati Stefan Eesti muusikaauhindade jagamisel nelja tiitliga – ta võitis kategooriates "Aasta meesartist", "Aasta popartist", "Aasta laul" ning "Rahva lemmik".

Eesti popmuusika aastaauhinnagalal Kuldne Plaat sai Stefani "Miraaž" pärjatud "Aasta Raadiohitt 2023" auhinnaga.

Stefan on teinud koostööd paljude muusikute ja produtsentidega, teiste seas Sven Lõhmus, Karl-Ander Reismann, Vallo Kikas ja Liis Lemsalu.

Stefan teeb 2018. aastast alates koostööd agentuuriga Moonwalk ja tema mänedžer on Tambet Mumma.


Zbąszyń

Zbąszyń (saksa Bentschen) on linn Poolas Suur-Poola vojevoodkonnas Nowy Tomyśli maakonnas, Zbąszyńi valla halduskeskus. Zbąszyń asub Poznańist umbes 70 km läänes.

Asula oli olemas juba 12. sajandil, linnaõigused sai enne 1311. aastat. Alates 1338. aastast oli Zbąszyń Poola Kuningriigi koosseisus. 15. sajandil oli linn hussiitliku liikumise keskus. 17. ja 18. sajandil linna tähtsus vähenes. Teise Poola jagamise tulemusel läks linn 1793. aastal Preisi kuningriigi võimu alla (vahepeal oli aastatel 1807–1815 Varssavi hertsogiriigi koosseisus). Raudteeühenduse Poznańi ja Berliiniga sai Zbąszyń 1870. aastal. 1919. aastal läks Zbąszyń Poola koosseisu tagasi.


Indigo

Indigo (vanakreeka keelest ἰνδικόν indikón, 'India', 'Indiast pärinev'; arvatava päritolukoha Ida-India järgi) on taimse päritoluga looduslik sügavsinise tooniga küüpvärvaine. Kasutatakse tekstiili, naha jm materjalide värvimiseks ning lasuurvärvina maalikunstis. Üksi või hennaga kombineeritult kasutatakse mõnes piirkonnas keha ja juuste värvimiseks.

Värvainete indeksis kannab naturaalne indigo tähist NB1 (Natural Blue 1) ja sünteetiline PB66 (Pigment Blue 66), küüpvärvainete rühma kuuluvana on ta tähis Vat Blue 1, aine ehituse järgi 75780.


Nõpode keel

Nõpode keel on Peruus räägitav keel, mis kuulub vitoto keelkonda. Lähemad sugulaskeeled on minika ja murui keel.

Jine keeles on 18 konsonantfoneemi ja 6 vokaalfoneemi.


Inturkė vald

Inturkė vald (leedu keeles Inturkės seniūnija) on 2. järgu haldusüksus (vald) Leedus Molėtai rajooni territooriumil.

Valla pindala on 129 km². 2011. aasta seisuga elas seal 1337 inimest. Valla keskus on Inturkė küla. Vallamaja asub aadressil Bažnyčios g. 16. Vallavanem on Almutė Navickienė.

Lisaks küladele on vallas ka mõned huutorid


Mindūnai vald

Mindūnai vald (leedu keeles Mindūnų seniūnija) on 2. järgu haldusüksus (vald) Leedus Molėtai rajooni territooriumil.

Valla pindala on 66 km². 2011. aasta seisuga elas seal 506 inimest. Valla keskus on Mindūnai küla. Vallamaja asub aadressil Muziejaus g. 8. Vallavanem on Virginija Salapėtienė.

Kogu valla territoorium jääb Labanorase regionaalparki.

Lisaks küladele on vallas ka mõned huutorid


Wellington Paulista

Wellington Pereira do Nascimento (enam tuntud kui Wellington Paulista; sündinud 22. aprillil 1984 São Paulos) on Brasiilia jalgpallur, kes mängib ründajana Brasiilia kõrgliigaklubis América Mineiro.

Ta alustas klubikarjääri Clube Atlético Juventuses. Klubikarjääri jooksul on ta mänginud paljudes Brasiilia kõrgliiga klubides, sh Santoses (2006), Botafogos (2007–2008), Cruzeiros (2009–2012), Palmeirases (2011), Criciúmas (2013), Internacionalis (2014), Coritibas (2015), Fluminenses (2015), Ponte Pretas (2016), Chapecoenses (2017–2019), Fortalezas (2019–2021) ja alates 2022. aastast América Mineiros. Neljal hooajal on ta Brasiilia kõrgliigas löönud vähemalt 10 väravat: 2009. ja 2012. aastal Cruzeiro meeskonnas, 2013. aastal Criciúma meeskonnas ning 2019. aastal Fortaleza meeskonnas.

Ainus välisklubi, kus ta on mänginud, on Hispaania esiliigaklubi Deportivo Alavés, mille koosseisu kuulus ta hooajal 2006–2007. 2013. aasta jaanuaris suundus ta Cruzeirost laenule Inglismaa kõrgliig klubisse West Ham United, kuid üheski liigamängus ta klubi meeskonnas platsile ei pääsenud.


Galuonai

Galuonai on järv Leedus Molėtai rajoonis. Järv asub Inturkėst kolm kilomeetrit lääne pool ja jääb Labanorase regionaalparki. Galuonai kuulub Nemunase vesikonda.

Galuonai sügavaim koht asub selle lõunaosas. Järve idaosas on pikk Gėluotase järveks nimetatav laht, mille pikkus on 3,8 kilomeetrit. See läheb üle väinaks, mis ühendab Galuonaid Vašuokase järvega, millest omakorda algab Išnarai järve suubuv väin; see süsteem on Galuonai väljavooluks.

Kaldad on valdavalt madalad ja soostunud, põhjakallas on kõrgem ja metsane. Järves on kuus saart: Pušinė 1,16 ha, Lipuoka saar 0,69 ha, Kernė saar 0,16 ha, Salelė 0,09 ha ja 2 nimetut saarekest (1,34 ha ning 0,04 ha). Kaldajoone pikkus on 23,5 kilomeetrit. Järve kallastel asuvad Antagaluonė, Miežonysi, Mackonysi, Rutonysi, Liešiškėse ja Maciūniškėse külad, Gėluotase kaldal – Suduikiai, Dūdanosiai, Inturkė ja Pakrovai külad.

Järve nimi on tuleneb tõenäoliselt selle sügavusest, mida tähistab eesliide gal-.


Cecilia Månsdotter

Cecilia Månsdotter (Eka; sündinud pärast 1475, surnud 1522 katku) oli Rootsi aadlidaam, Rootsi kuningas Gustav I Vasa (1496–1560, Rootsi kuningas al. 1523) ja tolle õe Margarete von Hoya (1497–1536 Reval) ema.

Cecilia vanemad olid Sigrid Eskilsdotter (Banér) ja Måns Karlsson (Eka). Cecilia ema abiellus hiljem Nils Erikssoniga (Gyllenstierna) ja sellest abielust sündinud tütar, Cecilia poolõde Kristina Nilsdotter, abiellus hiljem Sten Sture Nooremaga.

Cecilia abiellus Erik Johanssoniga (Vasa, u. 1475–1520 nn Stockholmi veresaun) ja neil oli kaheksa last, kellest poeg Gustav oli hilisem Rootsi kuningas ja tütar Margarete von Hoya suri 1536 Tallinnas ja maeti Tallinna Toomkirikusse peaaltari ette, haua täpne asukoht ei ole enam teada.


Wieleń

Wieleń (saksa Filehne, Saksamaale kuulunud osa aastatel 1927–1939 Deutsch Filehne) on linn Poolas Suur-Poola vojevoodkonnas Czarnkówi maakonnas, Wieleńi valla halduskeskus. Linn asub Noteći jõe ääres, Poznańist umbes 75 km loodes.

Asula oli olemas juba 12. sajandil. Linnaõigused sai Wieleń enne 1458. aastat. Esimese Poola jagamise tulemusel läks linn 1772. aastal Preisi kuningriigi võimu alla (vahepeal oli aastatel 1807–1815 Varssavi hertsogiriigi koosseisus). Raudteeühenduse sai Wieleń 1851. aastal.

1920. aasta jaanuarist kuni 1939. aasta septembrini oli Wieleń kaheks jagatud piirilinn. Suurem osa linnast kulus Poolale, väiksem osa Saksamaale.


Jevgeni Prigožin

Jevgeni Viktorovitš Prigožin (vene keeles Евгений Викторович Пригожин; tuntud kui Putini kokk, 1. juuni 1961 Leningrad – 23. august 2023 Tveri oblast Kuženkino alev) oli kriminaalse taustaga Vene ärimees, kellel olid lähedased sidemed Venemaa presidendi Vladimir Putiniga.

Prigožinile kuulus ettevõte Concord Management and Consulting, mille rahalisel toel tegutseb Peterburis asuv, hübriidsõjas aktiivne internetitrollivabrik Internet Research Agency. Ettevõte Concord Management and Consulting tegeles Venemaal riigi juhtkonna toitlustamise korraldamisega, tänu millele sai Prigožin meedias hüüdnime "Putini kokk".

Väljaanne Delovoi Peterburg (Деловой Петербург) asetas 2019. aastal miljardäride reitingus Prigožini 72. kohale, hinnates tema varanduseks 14,6 miljardit rubla. Bellingcati, The Insideri ja Der Spiegeli 2022. aastal tehtud uurimuse kohaselt oli Prigožini tegevus tihedalt seotud Venemaa kaitseministeeriumi ja selle luureüksuse GRU-ga.

Prigožin oli Wagneri eraarmee asutaja ja teadaolevalt ka üks omanikke. Ta ise eitas oma seotust eraarmeega kuni 2022. aastani, mil üks talle kuuluva Concord grupi ettevõte kinnitas sotsiaalmeedias levitatud pressiteates, et Prigožin asutas Wagneri eraarmee (väidetavalt 1. mail 2014).


Kirimale naiste suurmeister

Kirimale naiste rahvusvaheline suurmeister (inglise keeles Correspondence Chess Ladies Grandmaster; lühend LGM) on kirimales sportlike saavutuste eest naismaletajatele tulemuspõhiselt antav nimetus.

Nimetuse võttis kasutusele Rahvusvaheline Kirimaleföderatsioon (ICCF) 1996. aastal. Selline otsus võeti vastu augustis 1996 Rheinland-Pfalzis Bad Neuenahris toimunud ICCF-i kongressil (Eestist võttis sellest osa Ervin Liebert). Otsustati, et naiste suurmeistri nimetuse andmist rakendatakse tagasiulatavalt. See tähendas, et tingimustele vastas 8 naiskirimaletajat (esimene maailmameister Olga Rubtsova oli surnud 1994. aastal). Need 8 maletajat kinnitatigi septembris 1997 Buenos Aireses toimunud ICCF- kongressil kirimale naiste suurmeistriteks (teiste seas Ljudmila Belavenets, Lora Jakovleva, Ljuba Kristol, Merike Rõtova ja postuumselt nimetuse saanud Gertrude Schoißwohl, kes suri jaanuaris 1997).

Kirimale naiste suurmeistri nimetus antakse kirimaletajatele, kes on tulnud kirimale naiste maailmameistrivõistluste finaalturniiril esikolmikusse või kes saab naiste kirimaleolümpia finaalturniiril naiskonna esimesel laual mängides parima tulemuse või kes on täitnud kaks naiste suurmeistri normi rahvusvahelistel kirimale tiitlivõistlustel.

2012. aasta novembri seisuga oli kirimale naiste suurmeistri nimetuse saanud kokku 43 kirimaletajat, 2019. aasta oktoobri seisuga 86 maletajat, sealhulgas Eestist kaks maletajat.


Kirimale naiste rahvusvaheline meister

Kirimale naiste rahvusvaheline meister (inglise keeles Correspondence Chess Ladies' International Master; lühend LIM) on kirimales sportlike saavutuste eest naismaletajatele tulemuspõhiselt antav nimetus.

Nimetuse võttis kasutusele Rahvusvaheline Kirimaleföderatsioon (ICCF) 1972. aastal. Esimesena anti see nimetus samal aastal lõppenud esimeste naiste kirimale maailmameistrivõistluste finaalturniiril (1968–1972) esikoha saanud Olga Rubtsovale (sai ühtlasi kirimale rahvusvahelise meistri nimetuse).

1970. aastatel sai kirimales naiste rahvusvahelise meistri nimetuse kokku 13 maletajat, sealhulgas 1975. aastal anti nimetus kolmele, 1976. aastal kahele, 1977. aastal viiele ning 1978. ja 1979. aastal ühele kirimaletajale.

2012. aasta novembri seisuga oli kirimale naiste rahvusvahelise meistri nimetuse saanud kokku 95 maletajat, 2019. aasta oktoobri seisuga 182 maletajat, sealhulgas Eestist kaks maletajat.


Fredy Guarín

Fredy Alejandro Guarín Vásquez (sündinud 30. juunil 1986 Puerto Boyacás) on Colombia jalgpallur, kes mängib Brasiilia kõrgliiga klubis Vasco da Gama. Ta on mitmekülgne mängija, kes võib mängida kesk-, kaitsva või parempoolkaitsjana.

Ta alustas klubikarjääri 2002. aastal Colombia klubis Atlético Huila. Ta on mänginud veel Colombia klubis Envigado, Argentina suurklubis Boca Juniors, Prantsusmaa kõrgliiga klubis Saint-Étienne, Portugali kõrgliiga klubis Porto, Itaalia kõrgliiga klubis Milano Inter ja Hiina kõrgliiga klubis Shanghai Shenhua. Kõige edukamad on olnud Portos veedetud aastad 2008–2012, mil ta tuli kolm korda Portugali meistriks ning võitis hooajal 2010–11 UEFA Euroopa Liiga. Vasco da Gamaga liitus ta 2019. aasta septembris.

Ta kuulus Colombia jalgpallikoondisse aastatel 2006–2015 kokku 57 korda ja lõi neli väravat. Ta kuulus Colombia koondisse 2005. aasta CONCACAF Gold Cupil, 2011. aasta Copa Américal ja 2014. aasta maailmameistrivõistlustel.


Deana Noop

Deana Noop (sündinud 23. jaanuaril 1994) on eesti sisulooja ja juutuuber.

2017. aastal lõpetas Tartu Ülikooli bakalaureusekraadiga ajakirjanduse ja kommunikatsiooni erialal. Seejärel lõpetas ta Tartu Kutsehariduskeskuse juuksuri erialal.

Deana Noopil on sotsiaalmeedias tegutsenud juba 2017. aasta keskpaigast, kui alustas oma eestikeelse YouTube'i kanaliga deanabanana. 2019. aastal nimetas Baltic Brands Deana Noopi TOP 5 kõige mõjuvõimsama Instagrami kasutaja sekka Eestis.

2018 aasta märtsis võitis ta Eesti Sotsiaalmeedia Auhinnad Playnupp raames läbi rahvahääletuse aasta uustulnuka tiitli.

Tema lapsepõlv möödus Elvas, praegu elab Tartus.


Velje järv

Velje järv on järv Venemaa Petseri rajooni Irboska vallas. 1920–1944 kuulus Petserimaa osana Eestile.

Järve pindala on 1,8 km², keskmine sügavus 1,5 m, suurim sügavus 3,8 m. Järvest voolab läbi Nalitsa oja (Velje oja).

Järvest idas asub Velje küla.

Velje järves leidub haugi, särge, ahvenat, latikat, roosärge, kokre, linaskit, luukaritsat ja teisi kalu.


Verrazzano-Narrowsi sild

Verrazzano-Narrowsi sild (inglise keeles Verrazzano-Narrows Bridge) on 4176 meetri pikkune ja kahetekiline rippsild, mis ühendab Long Islandi saart üle Narrowsi väina Staten Islandi saarega.

Sild avati 1964. aasta novembris pärast viis aastat kestnud tarindustöid. Selle näol on tegu kaasaegse väravaga New Yorgi sadamasse.

Alates valmimisest kuni 1981. aastani oli see maailma pikim rippsild (sildeava pikkusega 1298 meetrit). Seejärel läks tiitel Humberi sillale Suurbritannias, mille sildeava on 1410 meetrit.

Silla kavandas Ammann & Whitney, mille eesotsas oli Othmar Ammann, kes osales ka George Washingtoni silla ja Bayonne'i silla projekteerimisel.

Sild on nimetatud maadeuurija Giovanni da Verrazzano järgi, kes külastas 1524. aastal New Yorgi lahte.


Peredelkino kalmistu

Peredelkino kalmistu (vene keeles Переделкинское кладбище) on kalmistu Moskvas Novomoskovski ringkonnas Peredelkino asula lähedal.

Külakalmistuna oli Peredelkino kalmistu olemas juba 17. sajandil. 1935. aastal rajati lähedusse kirjanike asula. 1960. aastatel kujunes Peredelkino kalmistu kirjanike nekropoliks.

Alates 2012. aastast asub Peredelkino kalmistu linnapiiride laiendamise tulemusel Moskva linna territooriumil.


Katteüksus

Katteüksused olid 1928. aastal Kaitseväe organisatsiooni ja koosseisude seadlusega kehtestatud Eesti kaitseväe rahuaegse organisatsiooni üksused jalaväes, suurtükiväes, ratsaväes ja soomusväes.

Katteüksused olid alati lahinguvõimelised üksused või allüksused, mille ülesanne oli riigi julgestamine kaitsejõudude mobilisatsiooni ajal. Katteüksustes pidid teenima rahuajal ainult noorsõduri kursuse läbiteinud sõdurid.


Värvi-indigopõõsas

Värvi-indigopõõsas (Indigofera tinctoria) on liblikõieliste sugukonda kuuluv troopilises Aasias kasvav põõsas, mis on arvatavasti ajaloos vanim sinise värvaine indigo allikas.


Helmindimunade koproloogiline loendamine

Helmindimunade koproloogiline loendamine (inglise keeles Fecal Egg Count, lühend FEC) on laboratoorne uuring, millega tuvastatakse siseparasiitsete helmintide, ümar- ja paelusside munade ja koktsiidide ootsüstide esinemine ja kogus väljaheidetes.


Joakim Brahe

Joakim Brahe (hukati 1520 Stockholmis) oli Rootsi kuninga Gustav I Vasa õe Margareta abikaasa.

Joakim Brahe oli Rootsi riiginõuniku Peder Magnusson Brahe ja Öllegård Turesdotteri poeg. Joakim Brahe toetas poliitikas Sture'de suguvõsa ja hukati seetõttu novembris 1520 Stockholmi veresaunas, mil Rootsi kuningaks kroonitud Kristian II laskis hukata 80–90 aadlikku ja vaimulikku, kes pooldasid Sture'de poliitilisi vaateid.

Joakim Brahele kuulus Tärno mõis Nyköpingi lähedal Rootsis.


Halle ringkond

Halle ringkond (saksa Bezirk Halle) oli Saksa DV ringkond (1. järgu haldusüksus). See moodustati 1952. aastal.

Halle ringkonna pindala oli 8771 ruutkilomeetrit, elanikke oli 1986. aastal 1 783 987.


Timo Švedko

Timo Švedko (sündinud 8. juunil 1987 Tartus) on eesti vaimulik.

Ta on lõpetanud 2006. aastal Nõo Reaalgümnaasiumi ja 2017. aastal EELK Usuteaduse Instituudi. Ordineeriti 3. novembril 2018 kirikuõpetajaks.

Ta oli 3. novembrist 2018 kuni 31. oktoobrini 2021 Rannu koguduse õpetaja ning on jaanuarist 2020 Tartu Maarja koguduse õpetaja.


Gera ringkond

Gera ringkond (saksa Bezirk Gera) oli Saksa DV ringkond (1. järgu haldusüksus). See moodustati 1952. aastal.

Gera ringkonna pindala oli 4004 ruutkilomeetrit, 1986. aastal oli elanikke 739 856.


Suhli ringkond

Suhli ringkond (saksa Bezirk Suhl) oli Saksa DV ringkond (1. järgu haldusüksus). See moodustati 1952. aastal.

Suhli ringkonna pindala oli 3856 ruutkilomeetrit, 1986. aastal oli elanikke 549 636.


Erfurdi ringkond

Erfurdi ringkond (saksa Bezirk Erfurt) oli Saksa DV ringkond (1. järgu haldusüksus). See moodustati 1952. aastal.

Erfurdi ringkonna pindala oli 7349 ruutkilomeetrit, 1986. aastal oli elanikke 1 235 785.


Schwerini ringkond

Schwerini ringkond (saksa Bezirk Schwerin) oli Saksa DV ringkond (1. järgu haldusüksus). See moodustati 1952. aastal.

Schwerini ringkonna pindala oli 8672 ruutkilomeetrit, 1986. aastal oli elanikke 592 519.


Rostocki ringkond

Rostocki ringkond (saksa Bezirk Rostock) oli Saksa DV ringkond (1. järgu haldusüksus). See moodustati 1952. aastal.

Rostocki ringkonna pindala oli 7075 ruutkilomeetrit, 1986. aastal oli elanike arv 909 550.


Neubrandenburgi ringkond

Neubrandenburgi ringkond (saksa Bezirk Neubrandenburg) oli Saksa DV ringkond (1. järgu haldusüksus). See moodustati 1952. aastal.

Neubrandenburgi ringkonna pindala oli 10 948 ruutkilomeetrit, 1986. aastal oli elanike arv 620 057.


Liiduvere oja

Liiduvere oja on oja Sakala kõrgustiku põhjaosas, Viljandi maakonnas Põhja-Sakala vallas, Lemmjõe parempoolne lisajõgi.

Oja pikkus on 12,4 km, valgla pindala 25,1 km², langus 44,5 m ja lang 3,59 m/km. Oja saab alguse 93,5 m kõrgusel Sürgavere külas, voolab läbi Munsi, Nuutre, Epra ja Kildu küla ja suubub 49 m kõrgusel Võlli ja Kildu küla piiril paremalt poolt Lemmjõkke 30,3 km kaugusel selle suudmest. Oja kuulub Lääne-Eesti vesikonda ja Pärnu alamvesikonda.


Cottbusi ringkond

Cottbusi ringkond (saksa Bezirk Cottbus) oli Saksa DV ringkond (1. järgu haldusüksus). See moodustati 1952. aastal.

Cottbusi ringkonna pindala oli 8262 ruutkilomeetrit, 1986. aastal oli rahvaarv 883 591.


Potsdami ringkond

Potsdami ringkond (saksa Bezirk Potsdam) oli Saksa DV ringkond (1. järgu haldusüksus). See moodustati 1952. aastal.

Potsdami ringkonna pindala oli 12 568 ruutkilomeetri, 1986. aastal oli elanike arv 1 121 640.


Natjoro keel

Natjoro keel on Burkina Fasos Cascadesi piirkonnas räägitav keel, mis kuulub guri keelkonda.

Natjoro keelt rääkis 1994. aasta andmetel umbes 4000 inimest.


Aula regia

Aula regia (ladina keeles 'kuninglik saal') oli keskaegse kuninga residentsi (pfaltsi või kindluse) keskne suur ruum, troonisaal. Peamiselt seostub karolingide ja ottode arhitektuuriga.


Magdeburgi ringkond

Magdeburgi ringkond (saksa Bezirk Magdeburg) oli Saksa DV ringkond (1. järgu haldusüksus). See moodustati 1952. aastal.

Magdeburgi ringkonna pindala oli 11 526 ruutkilomeetrit, 1986. aastal oli elanike arv 1 249 636.


Išnarai

Išnarai on järv Leedus Molėtai rajoonis. Järv jääb Labanorase regionaalparki ja asub Inturkėst kaks ja pool kilomeetrit ida pool. Išnarai kuulub Nemunase vesikonda.

Galuonai asub jääajal liustikust eraldunud jääpanga sulamisel tekkinud lohus. Järve ühendab Vašuokase järvega väin; Vašuokase järve suubub omakorda Galuonai järve idaosast pikast Gėluotase järveks nimetatav lahest algav väin; see süsteem on Galuonai väljavooluks. Išnaraist voolab välja lühike Išnara oja või Vaikštėnai jõgi, mis suubub Kertuojai järve.

Kaldad on valdavalt madalad ja soostunud, neid katavad põõsastikud ja mets. Kohati ulatuvad järve kallastele ka niidud ja põllud. Järve põhja katab paks kiht aleuriiti.s on kuus saart: Pušinė 1,16 ha, Lipuoka saar 0,69 ha, Kernė saar 0,16 ha, Salelė 0,09 ha ja 2 nimetut saarekest (1,34 ha ning 0,04 ha). Kaldajoone pikkus on 9,35 kilomeetrit. Järve kallastel asuvad Laukininkai, Surguškiai ja Pavašuokysi külad.

Järve nimi on tuleneb sõnast išnara, mis tähendab rebendit, lahtirebitud tükki. Nimi võib tuleneda järvekaldaid tabavatest üleujutustest.


Kertuojai

Kertuojai on järv Leedus Molėtai rajoonis. Järv asub Molėtaist 12,5 kilomeetrit lääne pool ja jääb Labanorase regionaalparki. Kertuojai kuulub Nemunase vesikonda. Järve ümber on moodustatud Kertuojai hüdrograafiline kaitseala.

Kertuojai on ovaalse kujuga ja on kujunenud jääajal tekkinud lohku. Järves on metsane Gediminase saar pindalaga 0,41 ha. Järve suubub Išnarai järvest algav Išnara oja või Vaikštėnai jõgi. Välja voolab Kertuoja oja, mis suubub Juodieji Lakajai järve. Aastal 1974 rajati sellele ojale pais, mis reguleerib Kertuojai väljavoolu.

Kaldad on valdavalt madalad ja soostunud, põhjakallas on kõrgem. Kaldajoone pikkus on 12,1 kilomeetrit. Järve kallastel asuvad Vaikštėnai, Vyžiniai ja Kertuoja külad. Järve lõunakaldal asub Kertuoja linnamägi. Kertuojai lääneosa on enamalt jaolt kaetud veetaimestikuga.

Järve nimi on tuleneb sõnast kerte, mis tähendab nurka.


Pravalas

Pravalas ehk Vidugiris on järv Leedus Molėtai rajoonis. Järv jääb Švenčionyse rajooni piirile ja asub Joniškise alevist neli kilomeetrit ida pool. Pravalas kuulub Nemunase vesikonda.

Järve põhja katab aleuriidiga segunenud sapropeel ja lubjarikas savi, kallaste ääres moodustab järve põhja ka turvas.

Kaldad on valdavalt madalad ja soostunud. Ida- ja põhjakaldal kasvab mets, põhjakaldal on kohati ka soo. Läänekaldal asuvad niidud ja põllud.. Kohati ulatuvad järve kallastele ka niidud ja põllud. Kaldajoone pikkus on 12,27 kilomeetrit. Pravalases on viis pisikest saart (0,56 ha, 0,45 ha, 0,38 ha, 0,22 ha ja 0,07 ha). Järve kallastel asuvad Giriniai, Pavandenė ja Medeikiai külad.

Järve nimi on tuleneb kas sõnast pravalyti, mis tähendab koristamisjärge, või siis moondunud sõnast pravaras, mis tähistab turbaauku.


Kurt Blecha

Kurt Blecha (25. veebruar 1923 Ústí nad Labem – 1. märts 2013 Berliin) oli Saksa DV partei- ja riigitegelane.

1941. aasta septembris astus Kurt Blecha Natsionaalsotsialistlikku Saksa Töölisparteisse ja mobiliseeriti Wehrmachti. 1943. aastal langes ta Nõukogude sõjavangi, võttis osa Rahvuskomitee Vaba Saksamaa tegevusest ja õppis antifašistlikus koolis. 1945. aastal pöördus ta Saksamaale tagasi. Ta õppis parteikõrgkoolis ajakirjandust ja astus 1946. aastal Saksamaa Sotsialistlikku Ühtsusparteisse. 1947–1952 oli ta ajalehe Schweriner Volkszeitung toimetaja. 1953–1958 töötas ta Saksa DV Ministrite Nõukogu juures asuva pressiameti juhataja asetäitjana. 1958. aastast kuni 1989. aasta novembrini oli ta Saksa DV Ministrite Nõukogu juures asuva pressiameti juhataja. Lisaks oli ta aastatel 1958–1989 Saksamaa Sotsialistliku Ühtsuspartei Keskkomitee Poliitbüroo agitatsioonikomitee liige. 1959–1989 oli ta ka Saksa DV Ajakirjanike Liidu Keskeestseisuse presiidiumi liige.


Lenini monument Kotkas

Lenini monument oli Vene bolševistliku revolutsionääri Vladimir Lenini mälestusmärk Soomes Kotkas. Monumendi autorid olid skulptor Matti Varik, arhitekt Allan Murdmaa ja insener Jaan Port. Monumendi alus oli graniidist ning sellel asetses pronksist Lenini büst.

Mälestusmärk asus Kotka kesklinnas Kotkansaari saare lääneosas Lenini pargis. Lenin osales Kotka Töölismajas 1907. aastal peetud Venemaa Sotsiaaldemokraatliku Töölispartei (VSDTP) III konverentsil ning oli istungite vaheaegadel jalutanud lähedasel haljasalal.

Kotka Lenini monumendi näol oli tegemist viimase Soomes veel avalikus ruumis olnud Lenini monumendiga. 13. juunil 2022 otsustas Kotka linnavolikogu viia selle ära linna haljasalalt ja paigutada muuseumi hoidlasse. Monument teisaldati 4. oktoobril 2022.

Monumendi Kotkasse rajamise idee käis 1978. aastal välja Soome rahvasaadik Taisto Sinisalo. Nõukogude Liidu poolel otsustati teha ettepanek monumendi kinkimiseks Kotka sõpruslinnale Tallinnale. Monument avati 26. augustil 1979. Avamisel osalesid Nõukogude Liidu suursaadik Soomes Vladimir Sobolev ning EKP KK I sekretär Karl Vaino.

4. novembril 1981 avati Pärnus Kotka mälestusmärgi koopia.


Richard Mentor Johnson

Richard Mentor Johnson (17. detsember 1780 – 19. november 1850) oli Ameerika Ühendriikide poliitik, 9. asepresident aastatel 1837–1841.

Johnson osales 1812. aasta sõjas ning sai Thamesi jõe lahingus korduvalt haavata.

Johnson oli Kentucky osariigi esindajatekoja liige aastatel 1804–1806 ja 1819. Ta oli Ameerika Ühendriikide esindajatekoja liige 1807–1819 ja 1829–1837 ning senati liige 1819–1829. Aastal 1836 valiti Johnson demokraatliku partei presidendikandidaadi Martin Van Bureni asepresidendikandidaadiks. Kuigi Martin Van Buren sai valimiskogus vajalikud hääled kokku, ei saanud Johnson valimiskogus enamust. Asepresidendi valimine läks senatisse, kus ta võitis vastaskandidaati Francis Grangerit häältega 33:16. Ta astus ametisse 4. märtsil 1837.

Kentucky, Missouri ja Nebraska osariigis on tema järgi nimetatud maakond (Johnsoni maakond (Kentucky), Johnsoni maakond (Missouri), Johnsoni maakond (Nebraska)).


Per Brahe vanem

Per Brahe Vanem (ka Peder Brahe, sündis mais 1520, suri 1. septembril 1590) oli Rootsi aadlik ja riiginõunik, Visingsborgi krahv ning riigi justiitsasjade korraldaja (rootsi keeles riksdrots).


Beata Stenbock

Beata Gustavsdotter Stenbock (20. aprill 1533 – 20. aprill 1583) oli Rootsi riiginõuniku Per Brahe Vanema (1520–1590) abikaasa, Rootsi aadlidaam, krahvinna.

Beata oli Rootsi riiginõuniku Gustav Olofsson Stenbocki (1502–1571) ja Brita Eriksdotter Leijonhufvudi (1514–1572) tütar ja Katarina Gustavsdotter Stenbocki õde, kes oli Rootsi kuninga Gustav I Vasa kolmas abikaasa.

Peder Brahel ja Beata Stenbockil oli 13 last, kellest valdav osa oli seotud Rootsi ja hiljem Poola kuninga õukonnaga.


Valga Maakohus

Valga Maakohus oli Eesti Vabariigi esimese astme kohus aadressil Valga, Vabaduse tänav 5 ja 10.

1. jaanuaril 2006 liideti Valga Maakohus Tartu Maakohtuga. Kohtu töö jätkus samal aadressil Valga kohtumajas.


Lääne-Viru Maakohus

Lääne-Viru Maakohus oli Eesti Vabariigi esimese astme kohus aadressil Rakvere, Rohuaia tänav 8. Algselt asusid administratiivhooned Tapal, Põllu 6 ja Rakveres, Rohuaia 8.

1. jaanuaril 2006 liideti Ida-Viru Maakohus ja Lääne-Viru Maakohus ning kohtuasutuse uueks nimeks sai Viru Maakohus.

Kohtu töö jätkus samal aadressil, Viru Maakohtu Rakvere kohtumajas.


Võru Maakohus

Võru Maakohus oli Eesti Vabariigi esimese astme kohus aadressil Võru, Vabaduse tänav 13.

1. jaanuaril 2006 liideti Võru Maakohus Tartu Maakohtuga. Kohtu töö jätkus samal aadressil Võru kohtumajas.


Saare Maakohus

Saare Maakohus oli Eesti Vabariigi esimese astme kohus aadressil Kuressaare, Lossi tänav 2.

1. jaanuaril 2006 liideti Saare Maakohus Pärnu Maakohtuga. Kohtu töö jätkus samal aadressil Kuressaare kohtumajas.


Sirje Aitsen

Sirje Aitsen (sündinud 26. märtsil 1952 Kohtla-Järvel) on Eesti jurist, endine kohtunik.

Aitsen lõpetas 1975. aastal Tartu Riikliku Ülikooli õiguse eriala. Aastatel 1975–1987 töötas ta Kohtla-Järve linna täitevkomitees juristina, instruktorina ja osakonnajuhatajana, 1987–1993 oli Ida-Viru Maakohtu kohtunik.

19. augustil 1993 president Lennart Meri Sirje Aitseni Riigikohtu üldkogu ettepanekul teise astme kohtunikuks Viru Ringkonnakohtusse. 25. augustil nimetati ta ka Viru Ringkonnakohtu juhatajaks (esimeheks).

11. juulil 2008 vabastas president Toomas Hendrik Ilves Sirje Aitseni kohtuniku ametikohalt tema enda soovil alates 1. jaanuarist 2009.

Ta on Eesti Kohtunike Ühingu liige.


Ameerika Ühendriikide põhiseaduse kolmas parandus

Ameerika Ühendriikide põhiseaduse kolmas parandus on Ameerika Ühendriikide põhiseaduse täiendus, mis annab isikule õiguse keelduda rahu ajal sõdurite majutamisest oma koju.

Parandus võeti vastu Kongressis 25. septembril 1789 ja ratifitseeriti osariikide tasemel 15. detsembril 1791.


Viru Ringkonnakohus

Viru Ringkonnakohus oli Eesti teise astme kohus, mis vaatas läbi kohtulahendeid apellatsiooni korras, mis asus aadressil Jõhvi, Viru tänav 5A.

Viru Ringkonnakohus loodi 1993. aastal ning liideti 2009. aasta alguseks Tartu Ringkonnakohtuga.

Kohtu koosseisus oli nii 1996. kui ka 2006. aastal 8 kohtunikku. Viru Ringkonnakohtu juhataja (esimees) oli kohtunik Sirje Aitsen.


DMACK World Rally Team

DMACK World Rally Team oli tiim mis võistles autoralli maailmameistrivõistlustel aastatel 2012 kuni 2017.

DMACK lahkus WRC aastal 2017, öeldes põhjuseks et tahavad keskenduda edaspidi rehvide toodangule ja arendamisele. Ainsa võidu sai Elfyn Evans 2017 Walesi rallil sõites DMACKi rehvidega olles ise M-Spordi sõitja. Selles meeskonnas sõitis ka Ott Tänak ja tema parimaks ralli tulemuseks selles meeskonnas oli teine koht mis saavutati Poola-ja Suurbritannia rallil aastal 2016.


V. I. Lenin 1870–1970

"V. I. Lenin 1870–1970" on 1970. aastal V. I. Lenini 100. sünniaastapäeva puhul Soomes ilmunud muusikaalbum (LP), mis sisaldab lisaks muusikale ka kõnet.


Wabag

Wabag on linn Paapua Uus-Guineas, Enga provintsi halduskeskus.

Wabag on elanike arvult väikseim Paapua Uus-Guinea provintsikeskus.


Lenininpuisto

Lenininpuisto (soome 'Lenini park') on Soomes Helsingis Alppila asumis paiknev 3,5 hektari suurune park. See rajati 1961–1962 Maj-Lis Rosenbröijeri projekti järgi.

Park sai praeguse nime 1970. aastal, mil see eraldati Alppipuisto pargist.

Pargi kõrval asub Kulttuuritalo.

2018. aastal hääletati Helsingi linnavolikogus pargi nime muutmise üle Lenini ohvrite mälestuspargiks, kuid eelnõu ei läinud läbi.


Peter Florin

Peter Florin (2. oktoober 1921 Köln – 17. veebruar 2014 Berliin) oli Saksa DV riigitegelane ja diplomaat.

Peter Florini isa Wilhelm Florin oli metallitööline ja Saksamaa Kommunistliku Partei Poliitbüroo liige ning Riigipäeva liige. 1933. aastal emigreerus perekond Prantsusmaa kaudu Nõukogude Liitu. Moskvas õppis Peter Florin Karl Liebknechti koolis ja seejärel ülikoolis keemiat. 1. veebruaril 1937 võeti talt ära Saksamaa kodakondsus. Ta kuulus Komsomoli ja võttis osa Rahvuskomitee Vaba Saksamaa tegevusest.

1945. aastal pöördus ta Saksamaale tagasi ja töötas ajalehtede Volkszeitung ja Freiheit toimetajana. Alates 1949. aastast töötas ta Saksa DV Välisministeeriumis. 1953–1966 oli ta Saksamaa Sotsialistliku Ühtsuspartei Keskkomitee välissuhete osakonna juhataja. 1954. aastast alates oli ta Rahvakoja (parlamendi) liige. 1954–1963 oli ta Rahvakoja väliskomisjoni esimees ja 1963–1967 väliskomisjoni esimehe asetäitja.

1967–1969 oli Peter Florin Saksa DV suursaadik Tšehhoslovakkias. 1973–1982 oli ta Saksa DV alaline esindaja Ühinenud Rahvaste Organisatsioonis. 1982–1989 oli ta Saksa DV välisministri asetäitja. 1958–1989 oli ta Saksamaa Sotsialistliku Ühtsuspartei Keskkomitee liige.


Ranomi Kromowidjojo

Ranomi Kromowidjojo (sündinud 20. augustil 1990 Sauwerdis) on Hollandi ujuja, kes on spetsialiseerunud sprindi vaba- ja liblikujumise distantsidele. Ta on kolmekordne olümpiavõitja, võites 2008. aasta olümpiamängudel kuldmedali 4 × 100 m vabaujumises ning 2012. aasta olümpiamängudel 50 m vabaujumises ja 100 m vabaujumises. Ta on maailmarekordi omanik 50 meetri vabaujumise lühirajal (25 m bassein) ja Hollandi võistkonna koosseisus maailmarekordid 4 × 50 m, 4 × 100 m ja 4 × 200 m vabaujumise teateujumises (25 m bassein). Ta on osalenud regulaarselt FINA maailmameistrivõistlustel, kus ta on võitnud vastavalt 21 individuaalset ja 15 teatevõistluse kuldmedalit. Ta esindab Team Ironit Rahvusvahelises Ujumisliigas.

Ta võitis 2005. ja 2006. aastal Euroopa juunioride ujumise meistrivõistlustel 50 meetri vaba- ja liblikujumise võistlusel kokku kolm medalit. Kromowidjojo tegi oma rahvusvahelise debüüdi täiskasvanute seas 2006. aasta Euroopa meistrivõistlustel Budapestis, Ungaris. Ta võitis 15-aastaselt kohe oma esimese rahvusvahelise seenioride medali 4 × 100 m vabaltujumises koos Inge Dekkeri, Chantal Grooti ja Marleen Veldhuisega.

Austraalias Melbourne'is toimunud 2007. aasta maailmameistrivõistlustel võitis ta koos Inge Dekkeri, Femke Heemskerki ja Marleen Veldhuisega pronksmedali 4 × 100 vabaujumises. Individuaalselt sai ta 100 vabaujumises 13. koha. 2007. aasta lõpus ujus ta 2008. aasta suveolümpiamängude A-kvalifikatsioonistandardis 50 m ja 100 m vabaujumises ning ujus maailmarekordi 4 × 100 m vabaujumise lühirajal koos Hinkelien Schreuderi, Femke Heemskerki ja Marleen Veldhuisega, Hollandi Open Swim Cupil. Nädal pärast seda võistles ta Ungaris Debrecenis 2007. aasta Euroopa lühiraja ujumise meistrivõistlustel. Seal ujus ta koos Hinkelien Schreuderi, Inge Dekkeri ja Marleen Veldhuisega veel ühe maailmarekordi 4 × 50 m vabaujumises lühirajal.

Tema esimene suurem võistlus 2008. aastal oli 2008. aasta Euroopa meistrivõistlused Eindhovenis. 4 × 100 m vabaujumises võitis ta kuldmedali koos võistkonnaga: Inge Dekker, Femke Heemskerk ja Marleen Veldhuis. Nad ületasid maailmarekordi, 3.33,62. Sama võistkonnaga saavutas ta 4 × 200 m vabaujumises neljanda koha. Individuaalselt saavutas ta 200 m vabaujumises 9. koha. Mõni nädal hiljem 2008. aasta FINA lühiraja maailmameistrivõistlustel Manchesteris tuli ta maailmameistriks 4 × 200 m vabaujumises ja ületati veel ka ühe maailmarekord, taas koos Dekkeri, Heemskerki ja Veldhuisega. Pärast 100 m vabaujumist loobus ta võistlustest küünarnuki vigastusega.

2008. aasta Pekingi suveolümpiamängudel ja mõni päev enne oma 18. sünnipäeva sai temast olümpiavõitja, kui ta võitis 4 × 100 m vabaujumises kuldmedali koos Inge Dekkeri, Femke Heemskerki ja Marleen Veldhuisega. Nende aeg oli 3.33,76; mis jäi napilt alla nende endi varasemale maailmarekordile. Päev pärast seda, kui ta startis individuaalselt 200 m vabaujumises, lõpetas ta 23. kohaga. Ta kuulus nii 4 × 200 m vabaujumise kui ka 4 × 100 m kompleksujumise võistkonda, kuid võistkond ei pääsenud finaali.

Ranomi osales 2008. aasta karikavõistlustel Eindhovenis, kus ületas 50 m seliliujumise distantsil riikliku rekordi, oma esimese individuaalse riikliku rekordi ja kvalifitseerus 2009. aasta ujumise maailmameistrivõistlustele 100 m vabaujumises. Nädal pärast seda osales ta Horvaatias Rijekas 2008. aasta Euroopa lühiraja ujumise meistrivõistlustel, kus ta võitis kaks kuldmedalit, 4 × 50 m vabaujumises ja 4 × 50 m kompleksujumises ning pronksmedali 100 m vabaujumises Marleen Veldhuise ja Jeanette Otteseni järel.

2009. aastal Itaalias Roomas toimunud maailmameistrivõistlustel võitis ta Inge Dekkeri, Femke Heemskerki ja Marleen Veldhuisega 4 × 100 vabaujumises kulla, püstitades uue maailmarekordi (3.31,72).

2010. aastal osales Kromowidjojo 2010. aasta FINA ujumise maailmameistrivõistlustel (25 m), võites individuaalse kuldmedali nii 50 m vabaujumises kui ka 100 m vabaujumises, püstitades meistrivõistluste rekordi 51.45. Ta võitis koos Inge Dekkeri, Femke Heemskerki ja Hinkelien Schreuderiga ka 4 × 100 m vabaujumiste võistkonna koosseisus kuldmedali teise meistrivõistluste rekordiga 3.28,54.


Videniškiai

Videniškiai on küla (endine alev) Leedus Molėtai rajoonis, Videniškiai valla halduskeskus. Küla asub Siesartise jõe kaldal.

Videniškiais on põhikool, postkontor ja raamatukogu, seal tegutseb metsamajand. Vaatamisväärsuseks on 1620. aastal ehitatud katoliku kirik; endise kloostri ruumides asub muuseum.

1955. aastal sündis külas leedu kirjanik ja näitleja Alvydas Šlepikas.


Pettunud Kodanik

Pettunud Kodanik on 2019. aastal asutatud Eesti Post-punk ansambel. Neljaliikmeline bänd loodi algselt nalja pärast – püüdes valgustada meid kõiki igapäevaselt tabavaid pettumusi. Järgnevatel aastatel muutus nende muusika nende emotsioonide siiramaks väljundiks ning on kujundanud omapärase kummitava ja melanhoolse kõla.

"Pettunud Kodaniku mängitud post-punkis on tunda eneseiroonilist primitivismi. Bändi muusika on järjepidevalt kerge ja retrohõnguline – tundub, et muusika pärineb ajast, mil usuti, et süntesaator ja elektroonilised trummid ei ole ainult lahedamad instrumendid, kuid sobivad ideaalselt ka tunnete väljendamiseks nende lõputute variatsioonide ja dünaamikaga." -Alvar Loog, Postimees


Suginčiai

Suginčiai on küla Leedus Molėtai rajoonis, Suginčiai valla halduskeskus.

Suginčiais on keskkool, postkontor ja raamatukogu. Vaatamisväärsuseks on sealne aastal 1910 ehitatud katoliku kirik.


Krüptosporidioos

Krüptosporidioos on zoonoos, mis kahjustab inimese seedetrakti, sapiteede ja hingamisteede limaskesta ning ohustab ka teisi imetajaid, linde, kahepaikseid, roomajaid ja kalu.


Martin Gropius

Martin Carl Philipp Gropius (11. august 1824 Berliin – 13. detsember 1880 Berliin) oli saksa arhitekt.

Ta oli Preisi Teaduste Akadeemia ja Austria Teaduste Akadeemia liige, Ungern-Sternbergi palee arhitekt.


Maropitant

Maropitant (kaubamärk: Cerenia®) on ravim koertele ja kassidele oksendamise ennetamiseks ja raviks ning merehaigusest tingitud iivelduse ärahoidmiseks. Ravimi on välja töötanud ravimifirma Zoetis. Maropitanti keemiline valem on C32H40N2O.


Jim Jones

Jim Jones (õieti James Warren Jones; 13. mai 1931 Crete, Indiana, USA – 18. november 1978 Jonestown, Guyana) oli Ameerika Ühendriikide ususektijuht ning Peoples Temple'i usuliikumise asutaja.


Oskar Jüris

Oskar Jüris (29. september 1909 Jamburg – 8. juuni 1975 Tallinn) oli eesti filosoof.

Ta oli lühikest aega (aastail 1954 ja 1955) Tartu Riikliku Ülikooli filosoofiakateedri juhataja.


Rahvusvaheline Ujumisliiga

Rahvusvaheline Ujumisliiga (lühidalt ISL) on rahvusvahelises ujumises võistlusvorm, mis võimaldab võistkondadel võistelda üksteise vastu turniiril mitme etapi jooksul ja erinevates kohtades. ISL-i esimene võistlus toimub 2019. aastal. Põhihooaeg algas oktoobris ja finaal peetakse detsembris.

Sportlastel, kes on varem diskvalifitseeritud dopinguvastaste reeglite rikkumise eest, on keelatud osalemine ISL-is.

ISL-i asutas ja rahastab Ukraina miljardär Kostjantin Grigorišin. Võistluse eesmärk on ujumisspordi edukas turundus rahvusvahelisel tasemel. Selle eesmärk on kasutada ujumise potentsiaali, mis on kogu maailmas laialt levinud, kuid võrreldes teiste spordialadega rahaliselt toimib endiselt halvasti. Lisaks soovib ISL parandada sportlaste tasustamist ja panna nad ürituse keskpunkti. Seda seostatakse süüdistusega, et ujumisliidu FINA Fédération Internationale de Natation ujumissüsteemis osalevaid sportlasi on seni liiga halvasti tasustatud.

2018. aasta hooajal oli ainus FINA poolt korraldatud suur ujumisüritus ujumise maailmakarika võistlus. Juunis saatis FINA kirja kõigile 209 föderatsioonile, kutsudes neid üles mitte tegema koostööd ISL-iga. Pärast FINA üldeeskirjade jaotises 4.5 sisalduva reegli tõlgendamise täpsustamist teatas FINA, et ISL on nüüd klassifitseeritud 2019. aasta hooaja rahvusvaheliseks võistluseks.


Karanga keel

Karanga keel on maba keelkonna mabangi rühma kuuluv keel, mida räägivad Tšaadis elavad karangad.

Kõnelejate arv oli 1999. aasta andmetel umes 10 000.

Keele ISO 639-3 kood on kth.


Yorki peapiiskop

Yorki peapiiskop (inglise keeles Archbishop of York) on Canterbury peapiiskopi järel Inglismaa Kiriku tähtsuselt teine vaimulik. Talle alluvad nii Yorki piiskopkond kui ka Yorki kiriklik provints, mis hõlmab Põhja-Inglismaad ja Mani saart.

Ta on ex officio Suurbritannia parlamendi Lordide koja liige, tiitliga Inglismaa priimas.

Peapiiskopi iste (cathedra) asub Yorki kesklinnas Yorki katedraalis, tema ametlik residents Yorki ligidal Bishopthorpe'i külas asuvas Bishopthorpe'i palees.

Praegune Yorki peapiiskop on alates 9. juulist 2020 Stephen Cottrell. Enne teda, alates 5. oktoobrist 2005, oli peapiiskopiks John Sentamu.


Detsember 2019

Detsember 2019, kroonika.

2019. aasta detsember algas pühapäeval ja lõppes 31 ööpäeva hiljem teisipäeval.


Pimobendaan

Pimobendaani kasutatakse veterinaarmeditsiinis koerte südamepuudulikkuse raviks. Ravim suurendab südamelihase tundlikkust kaltsiumi suhtes, parandades südamelihase kokkutõmbevõimet (südamelihase kontraktsiooni) liigselt energiavarusid kulutamata. Pimobendaan suurendab südame jõudlust, vähendades sellega eel- ja järelkoormust. Südame jõudlus paraneb ennekõike südamelihas rakkude (müokardi rakkude) efektiivsuse suurenemise tõttu, mis võimaldab südamel töötada väiksemate süstoolsete ja diastoolsete mõõtmete juures. Mitmed uuringud on tähendanud, et pimobendaan parandab oluliselt südamepuudulikkusega koerpatsientide elumust ja elukvaliteeti.


Mehaaniline teater

Mehaaniline teater (saksa keeles Mechanisches Theater) on visuaalteatri liik, kuhu võib paigutada ka nukuteatri, objektiteatri, füüsilise teatri jne. Mehaanilise teatri mõiste on muutunud ajas nii vormilt kui ka sisult ning kunstnikud kasutavad seda erinevatel eesmärkidel.

Mehaanilise teatri lavapealne koosneb lavamehhanismidest ja butafooriast. Laval on masinad, mis töötavad elektrilise ühenduseta ja osaliselt inimkäe abil. Dramaturgia põhineb masinate ja nende mehaaniliste lahenduste toimimisel. 21. sajandil võib mehaanilise teatri paigutada visuaalteatri alla, kus masin, tehnika, mehhanism saab laval näitleja rolli. Lavastus toimub elava ettekandena ning dramaturgia toetub mehaanilistele seadmetele, nende protsessidele ja rütmidele. Näiteks "Je brasse de l'air" ("Vaadates õhu liikumist").


Professionaalsete Maletajate Assotsiatsioon

Professionaalsete Maletajate Assotsiatsioon (inglise keeles Association of Chess Professionals; lühend ACP) on rahvusvaheline mittetulunduslik maleorganisatsioon.

Professionaalsete Maletajate Assotsiatsiooni tegevuse peaeesmärk on elukutseliste maletajate õiguste kaitsmine, male propageerimine ja maleturniiride korraldamine.

ACP liikmeks võivad saada maletajad, kes on saanud naiste rahvusvahelise meistri, rahvusvahelise meistri, naiste suurmeistri või rahvusvahelise suurmeistri nimetuse, samuti (ACP nõukogu heakskiidul) ka muud maletegelased (maletreenerid, malekohtunikud, maleajakirjanikud, maleorganisaatorid ja maleõppejõud).

Aastatel 2012–2018 oli ACP president Emil Sutovsky.


Elektriala

Elektriala on elektri- ja energeetikaajakiri, mis ilmub alates 1999. aasta algusest.

Praegune ilmumissagedus on 8 numbrit aastas, 2019. aasta lõpuks oli ilmunud 150 numbrit. Ajakiri avaldab elektriseadmeid, elektri- ja energiapaigaldisi ning nende käitu hõlmavat aktuaalset teavet, tutvustab uusi normdokumente ja tehnikauudiseid, avaldab reklaami. Ette on nähtud digitaliseerimise, elektripaigaldiste, energeetika, elektrivalgustuse, elektriohutuse, koolituse, uudiste, tähtpäevade, probleemide jm rubriigid. Ajakiri on abiks kõigile neile, kes projekteerivad, ehitavad, haldavad ja kasutavad elektripaigaldisi. Ajakiri annab regulaarset infot Eesti Elektritööde Ettevõtjate Liidu (EETELi) tegevuse ja EETEL-Ekspert OÜ elektrialase koolitustegevuse ja profiõppe kohta ning tutvustab uut erialast kirjandust.


Väike Illimar

"Väike Illimar" on Friedebert Tuglase 1937. aastal ilmunud autobiograafiliste sugemetega lapsepõlve kirjeldav romaan, mis kujutab lapse silme läbi mõisaelu ja -inimesi.

"Väikese Illimari" taastrükid ilmusid Nõukogude Eestis aastail 1945 ja 1955. "Väike Illimar" on ilmunud ka tõlgituna soome, vene, saksa, läti, leedu, poola, bulgaaria, slovaki, ungari ja niidumari keelde.


John Sentamu

John Tucker Mugabi Sentamu (sündinud 10. juunil 1949 Kampalas, Ugandas) on anglikaani eruvaimulik, kes alates 5. oktoobrist 2005 kuni 7. juunini 2020 oli Yorki peapiiskop, Yorki metropoliit ja Inglismaa priimas.

Sentamu sündis Ugandas Kampala lähedal pere 13 lapsest kuuendana.

Ta õppis õigusteadust Makerere ülikoolis ning töötas seejärel advokaadina ja kohtunikuna Uganda ülemkohtus. Ta kritiseeris president Idi Amini ning põgenes pärast lühikest vangistust Inglismaale. Seal pühendus ta anglikaani kirikule. Sentamu õppis Cambridge'i ülikooli Selwyni kolledžis teoloogiat ning kaitses 1984. aastal doktorikraadi.

Sentamu pühitseti kirikuõpetajaks 1979. aastal. 1996. aastal sai ta piiskopiks. 2002. aastast oli ta Birminghami piiskop.

Sentamu on avalikult kritiseerinud mitmekultuurilisust ja samasooliste abielu. Samas toetab ta kooselu enne abiellumist, väites, et "me elame ajal, mil mõned inimesed ... tahavad maitsta, kas piim on hea, enne kui nad lehma ostavad."

Oktoobris 2019 teatas ta, et astub peapiiskopi ametist tagasi 7. juunil 2020. Kuigi ametist lahkudes kaotas ta oma ex officio koha Lordide kojas, anti talle 2020. aasta detsembris eluaegse peeri tiitliga uus koht.


Elevandiluumust

Elevandiluumust ehk luumust on tuntuim ja püsivaim must värvipigment, mida valmistatakse õhu juurdepääsuta põletamisel saadud elevandiluu- või muude raskete ja tihedate loomaluude söest.

Värvainete indeksis on elevandiluumusta tähised PBk9 (Pigment Black 9) ja 77267.


FIDE maailmameistrivõistlused males (1993–2006)

FIDE maailmameistrivõistlused males (1993–2006) olid FIDE egiidi all peetud maailmameistrivõistlused males ajavahemikus 1993–2006 – ajal, kui males korraldati paralleelselt FIDE MM-idega ka PCA egiidi all peetavaid maailmameistrivõistlusi (pärast PCA tegevuse soikumist tuntud kui klassikalise male MM).

1948. aastast korraldab üldtunnustatud Rahvusvaheline Maleföderatsioon (FIDE) male maailmameistrivõistlusi (naiste MM-e hakkas FIDE korraldama veelgi varem). Aastatel 1982–1995 juhtis FIDE-t Florencio Campomanes, kelle presidendi rollis ühe vastuolulisema otsusena oli 15. veebruaril 1985 Anatoli Karpovi ja Garri Kasparovi vahelise tiitlimatši peatamine (matši reglement sellist sekkumist ette ei näinud).

Jaanuaris 1993 lõppes male MM-i pretendentide turniir Nigel Shorti võiduga, kes sai sellega õiguse kohtuda tiitlimatšis valitseva maailmameistri Garri Kasparoviga. 23. veebruaril teatas Campomanesi juhitud FIDE matši toimumise koha ja aja, seejuures matšis osalejate endiga läbirääkimata. Protestiks selle vastu otsustasid Kasparov ja Short, et nad mängivad selle matši väljaspool FIDE jurisdiktsiooni. FIDE võttis seepeale Kasparovilt maailmameistritiitli ja teatas, et MM-tiitlimatš toimub pretendentide turniiril teise koha saanud Jan Timmani ja eksmaailmameistri Anatoli Karpovi vahel.

Sügisel 1993 toimus enam-vähem samaaegselt kaks male MM-tiitlimatši – üks FIDE ja teine Professionaalse Male Assotsiatsiooni egiidi all. Malemaailm sai kaks valitsevat maailmameistrit. Selline "kaksikvõim" kestis kuni 2006. aastani, kui peeti lõpuks MM-tiitlimatš FIDE maailmameistri ja klassikalise male maailmameistri vahel.


Tadeusz Kościński

Tadeusz Piotr Kościński (sündinud 9. detsembril 1956 Londonis) on Poola pankur ja riigiametnik, riigisekretär (eesti mõistes kantsler) arenguministeeriumis (2015–2018), ettevõtluse ja tehnoloogia ministeeriumis (2018–2019) ja rahandusministeeriumis (2019). Ta oli 15. novembrist 2019 kuni 7. veebruarini 2022 Poola rahandusminister Mateusz Morawiecki teises valitsuses.

Ta sündis aastal 1956 Londonis. Ta lõpetas aastal 1977 Londoni Ülikooli juures oleva Goldsmithsi kolledži. Seejärel töötas ta mitmetes pankades Londonis.

90-ndatel asus ta püsivalt Poolasse, seitse aastat oli ta panganduse ja rahanduse konsultant. Samuti töötas ta mitmetes pankades.

27. novembrist 2015 kuni 15. jaanuarini oli ta Poola arenguministeeriumi riigisekretär (eesti mõistes kantsler), vastutades muu hulgas kviitungite ja sularahata maksete jaoks. 6. jaanuaril 2018 siirdus ta samale ametikohale ettevõtluse ja tehnoloogia ministeeriumis, kus vastas muu hulgas digitaalse majanduse ja ekspordipoliitika jaoks. 1. juulil 2019 asus ta tööle rahandusministeeriumi riigisekretäri (kantsleri) ametikohale.

15. novembrist 2019 kuni 7. veebruarini 2022 oli ta Poola rahandusminister Mateusz Morawiecki teises valitsuses.


Schengeni infosüsteem

Schengeni infosüsteem (SIS) on Euroopa Komisjoni hallatav andmebaas, mille eesmärk on kaitsta Schengeni liikmesriikide julgeolekut ja tõkestada organiseeritud kuritegevuse levikut. Infosüsteemi kasutavad 31 Euroopa riiki, et leida riikliku julgeoleku, piirikontrolli ja õiguskaitse eesmärkidel andmeid üksikisikute ja üksuste kohta. Teise põlvkonna Schengeni infosüsteem SIS II hakkas tööle 9. aprillil 2013.


Zabolotne (Krõžopili rajoon)

Zabolotne (ukraina keeles Заболотне) on küla Ukrainas Vinnõtsja oblastis Krõžopili rajoonis. Elanike arv on 1397. Pindala on 1,8 km².


Kognitiivsus

Kognitiivsus on mentaalseid protsesse (nt taju, tähelepanu, mõtlemist) kaasav, tunnetusega seotud psühholoogiline mõiste.


Eleryn Tiit

Eleryn Tiit (sündinud 26. märtsil 1996) on eesti laulja.

Ta osales 2019. aasta sügishooajal TV3 paroodiasaates "Su nägu kõlab varsti tuttavalt".


Chambers Street

Chambers Street on Manhattani kahesuunaline sirge tee, mis suundub Manhattan Municipal Buildingu eest loodesse Battery Park Cityini.

Tänav on nimetatud John Chambersi järgi, samuti nagu on tema partneri järgi nimetatud Murray Street.


Ivan Zavoloko

Ivan Zavoloko (vene keeles Иван Никифорович Заволоко, läti keeles Ivans Zavoloko; 17. detsember 1897 Režitsa – 7. märts 1984 Riia) oli Läti vanausuliste aktivist, ajaloolane, folklorist ja kodu-uurija, pedagoog ja rahvavalgustaja.


Toliejai

Toliejai on küla Leedus Molėtai rajoonis, Čiulėnai valla halduskeskus.

Toliejais on raamatukogu, Čiulėnai postkontor ja Čiulėnai põhikool.


Inglismaa Kirik

Inglismaa Kirik (inglise keeles Church of England) on Suurbritannia riigikirik ja rahvusvahelise Anglikaani Ühenduse emakirik, mille õpetuseks on anglikanism.

Kõrgeim vaimulik on Canterbury peapiiskop, kuid kiriku kõrgeim juht (Supreme Governor of the Church of England) on valitsev monarh.

Kiriku esiajalugu ulatub 3. sajandil Rooma keisririigi Britannia provintsis tegutsenud kristliku kiriku ja Canterbury Augustinuse 6. sajandi misjoniretkeni Kenti. Varem Rooma-Katoliku Kiriku alla kuulunud Inglismaa Kirik saavutas täieliku iseseisvuse 1534. aastal inglise usupuhastuse käigus, kui paavst Clemens VII keeldus lahutamast inglise kuninga Henry VIII abielu Aragóni Catherine'ist, mispeale Henry VIII survestas parlamenti võtma vastu supremaadiakti, millega inglise monarh kuulutati paavsti asemel kohaliku kiriku kõrgeimaks juhiks.


Leonīds Kalniņš

Leonīds Kalniņš (sündinud 13. veebruaril 1957 Tomski oblastis) on Läti sõjaväelane, kindralleitnant. Ta on aastast 2017 Läti Kaitseväe ülem.

Ta sündis aastal 1957 Tomski oblastis Pervomaiskoje rajoonis. Ta lõpetas aastal 1975 Dobeles keskkooli. Seejärel lõpetas ta Vilniuse Kõrgema Õhukaitse Raadiotehnilise Kooli ja aastal 1990 Harkivis Marssal Govorovi nimelise Õhukaitse Raadiotehnilise Inseneride Sõjaväeakadeemia.

Aastal 1997 alustas ta teenistust Zemessardze 51. pataljonis. 2003. aastal määrati ta luurekoolituse keskuse ülemaks. Aastatel 2003–2005 töötas ta juhtimisõppe juhtimises. 2011. aastal lõpetas ta Ameerika Ühendriikide peastaabi armeekomando kolledžis peastaabi ohvitseride kursuse. 2013. aastal läbis ta kõrgema juhtimiskursuse Balti Kaitsekolledžis Eestis.

27. jaanuaril 2017 määrati ta Läti Riiklike Relvajõudude ülemaks.


Karaiimi keel

Karaiimi keel (karaiimi къарай тили, karaj tili) on turgi keelte kõptšaki rühma kuuluv keel, mida räägivad karaiimid.

Karaiimi keeles on laene heebrea keelest.

Karaiimi keel on peaaegu väjasurnud, seda oskab alla 100 inimese, kes elavad peamiselt Leedus Trakai ümbruses. Karaiimide nooremad põlvkonnad on läinud üle leedu, poola või vene keelele.


Väljajoon

Väljajoon ehk jõujoon on vektorväljaga seotud füüsika mõiste. Väljajooned on mõeldavad või joonestatud jooned (üldiselt kõverjooned), mis näitlikustavad jõudu, mida väli avaldab proovikehale. Väljajoone puutuja määrab jõu mõjumise sihi puutepunktis. Väljajoonte tihedus näitab välja tugevust.

Proovikehaks nimetatakse väljade kirjeldamisel idealiseeritud keha, mis ise ei mõjuta uuritavat välja.


Karel Koplimets

Karel Koplimets (sündinud 14. mail 1986) on eesti kunstnik.

Ta on omandanud 2009. aastal Eesti Kunstiakadeemias bakalaureusekraadi fotograafias ja 2013. aastal samas magistrikraadi. Vahemikus 2020–2021 täiendas Koplimets end Kõrgemas kaunite kunstide instituudis (HISK) Belgias.

2010. aastal asutasid Karel Koplimets, Sigrid Viir ja Taaniel Raudsepp kunstnikerühmituse Visible Solutions OÜ, mis tegutses aktiivselt perioodil 2010–2016, muu hulgas on nad osalenud biennaalil Manifesta 9 (2012), kunstifestivalil Survival Kit 6 (2014) ja 7. Bukaresti biennaalil (2016).

Koplimets töötab narratiivsete installatsioonide kallal ning teda huvitavad sellised teemad nagu vandenõuteooriad, kuritegevus, hirmumehhanismid, paranormaalsed fenomenid ja paranoiad. Viimaste projektidega on ta vaatluse alla võtnud majanduse ja geopoliitilise situatsiooniga seonduva reisimis- ja rändetemaatika, nagu ostuturism ja pendelränne. Üheks läbivaks jooneks Koplimetsa teoste puhul on psühholoogiline aspekt – tema suuremahulised installatsioonid mängivad vaatajate ruumikogemise ja tajudega.

Tema teoseid on Eesti Kunstimuuseumi, Tartu Kunstimuuseumi, Eesti Kaasaegse Kunsti Muuseumi, Kiasma nüüdiskunstimuuseumi ja Musée de l'Elysée kogudes.

Ta pälvis aastateks 2020–2022 kunstnikupalga.


Paul Kuimet

Paul Kuimet (sündinud 3. detsembril 1984) on eesti kunstnik.

Kuimet töötab fotograafia vallas ja 16mm filmiga. Talle pakuvad huvi tänased ja endised ikoonilised modernistlikud hooned ja objektid.

Ta on õppinud Eesti Kunstiakadeemias, Helsingi Kunsti- ja Disainiülikoolis, Balti filmi- ja meediakoolis ning Ida-Londoni ülikoolis.

Ta pälvis aastateks 2020–2022 kunstnikupalga.

2018. aastal osales ta mainekas Wielsi kunstiresidentuuris Brüsselis ning ISCP kunstiresidentuuris New Yorgis.


Ilze Tālberga

Ilze Tālberga (sündinud 1. juunil 1985) on läti keele õppejõud ja tõlkija.

Ta on õppinud Tartu Ülikoolis eesti ja soome-ugri keeleteadust (bakalaureuseõpe 2005–2008, doktoriõpe 2013–2020) ning etnoloogiat (magistriõpe 2008–2011). Aastal 2020 kaitses ta doktoritöö "Läti verbiprefiksite vastetest eesti keeles", mille juhendajaks oli Birute Klaas-Lang.

Tālberga on õpetanud läti keelt Tartu Ülikoolis, Tartu Keeltekoolis, Miina Härma Gümnaasiumis ja kunstikoolis Pallas.


Elina Danijeljan

Elina Danijeljan (armeenia keeles Էլինա Դանիելյան; sündinud 16. augustil 1978 Bakuus) on armeenia maletaja, rahvusvaheline suurmeister (2010).

Danijeljan oli 1988. aastal sunnitud puhkenud Karabahhi konflikti tõttu koos perega ümber asuma Bakuust Jerevani. Ta jätkas seal maletreeninguid Tigran Petrosjani Malekoolis. 15-aastaselt tuli ta 1993. aastal Armeenia naiste malemeistriks.

Ta on kuuekordne Armeenia (1993, 1994, 1999, 2002–2004) naiste malemeister. Kahel korral on ta tulnud noorte maailmameistriks neidude seas – 1992. aastal U14- ja 1993. aastal U16-vanuseastmes.

2011. aastal võitis Danijeljan Thbilisis Euroopa naiste meistrivõistlustel pronksmedali. 2017. aastal Riias toimunud Euroopa meistrivõistlustel tuli seitsmendaks.

Danijeljan on mänginud naiste maailmameistrivõistlustel. Tsoonidevahelisel turniiril Chişinăus (1995) jagas ta 52 osavõtja seas 25.–31. kohta. 2001. aastal nokautsüsteemis mängitud MM-turniiril Moskvas (64 osavõtjat) kaotas ta teises ringis Xu Yuhuale ja 16 parema hulka ei pääsenud. 2004. aastal MM-turniiril Elistas kaotas ta teises ringis taas Xu Yuhuale. 2006. aastal MM-turniiril Jekaterinburgis võitis ta avaringis Cristina Adela Foișori, kuid kaotas teises ringis Aleksandra Kostenjukile ja kaheksandikfinaali ei pääsenud. 2012. aastal Hantõ-Mansiiskis kaotas ta teises ringis Harika Dronavallile. 2015. aastal MM-turniiril Sotšis sai ta turniiritabelis 13. asetuse, kuid avaringist edasi ei pääsenud. 2017. aastal MM-turniiril Teheranis kaotas ta avaringis Padmini Routile. 2018. aastal Hantõ-Mansiiskis kaotas ta avaringis Hoang Thanh Trangile.

Ta sai FIDE-lt 1993. aastal naiste rahvusvahelise meistri, 1994. aastal naiste suurmeistri, 2003. aastal rahvusvahelise meistri ja 2010. aastal rahvusvahelise suurmeistri nimetuse.


Lilith Mkrttšhjan

Lilith Mkrttšhjan (armeenia keeles Լիլիթ Մկրտչյան; sündinud 9. augustil 1982 Jerevanis) on armeenia maletaja, naiste suurmeister (1998).

Mkrttšhjan tuli 13-aastaselt 1995. aastal Armeenia naiste malemeistriks. Ta on neljakordne Armeenia (1995, 1998, 2000, 2005) naiste malemeister.

Euroopa naiste malemeistrivõistlustel on ta võitnud kaks hõbe- (2002, 2009) ja kaks pronksmedalit (2006, 2013).

Mkrttšhjan on mänginud naiste maailmameistrivõistlustel. 13-aastaselt 1995. aastal pääses ta Chişinăus toimunud tsoonidevahelisele turniirile, kus jagas 52 osavõtja seas 25.–31. kohta. 2001. aastal nokautsüsteemis mängitud MM-i turniiril Moskvas (64 osavõtjat) võitis ta avaringis Monika Soćkot, kuid kaotas teises ringis Jekaterina Kovalevskajale. 2004. aastal MM-i turniiril Elistas võitis ta avaringis taas Soćkot, kuid kaotas teises ringis Pia Cramlingile. 2006. aastal Jekaterinburgis sai ta turniiritabelis 20. asetuse, kuid kaotas juba avaringis.

2008. aastal Naltšikis võitis Mkrttšhjan avaringis Eva Moserit, teises ringis Anna Gasikut ja kaheksandikfinaalis Harika Dronavallit, kuid kaotas veerandfinaalis Hou Yifanile.

2010. aastal Antakyas sai Mkrttšhjan turniiritabelis 17. asetuse, kuid avaringist edasi ei pääsenud. 2012. aastal Hantõ-Mansiiskis võitis ta avaringis Ketevan Arakhamia-Granti, kuid kaotas teises ringis Nadežda Kossintsevale. 2015. aastal Sotšis kaotas ta avaringis Aleksandra Gorjatškinale. 2017. aastal Teheranis avaringist ta edasi ei saanud. 2018. aastal MM-i turniiril Hantõ-Mansiiskis kaotas ta avaringis Anna Ušeninale.

Ta sai FIDE-lt 1998. aastal naiste suurmeistri ja 2003. aastal rahvusvahelise meistri nimetuse.


Aula Palatina

Aula Palatina ehk Konstantinuse basiilika on Saksamaal Trieris asuv Rooma basiilika, mille lasi ehitada 4. sajandi alguses Constantinus I (306–337).

Hoone kuulub ühena Trieris asuvatest Rooma mälestistest UNESCO maailmapärandi nimistusse.

Praegu on basiilika kasutusel kirikuna, kuid selle sisemus sarnaneb väga Rooma-aegse basiilika omaga. Arvukad aknad, mille küljes on säilinud kunagiste maalingute riismeid, suurendavad avaruse muljet. Katus ja osa seinu pole algsed, kuid need taastati 19. sajandil, püüeldes originaaliläheduse poole ja hoolikalt järgides eeskujuks võetud San Paolo fuori le Mura kirikut Roomas, mis on samuti Constantinuse ehitatud. Külastajatele on avatud ka basiilikat ümbritsenud hoonete jäänused: sissekäigu cryptoporticus basiilikast lõunas ja loode pool esimesest ja neljandast sajandist pärit majade alused osalistelt säilinud must-valgete mosaiikidega.


Maria Kursova

Maria Kursova (armeenia keeles Մարիա Կուրսովա; vene keeles Мария Андреевна Курсова Marija Andrejevna Kursova; sündinud 3. jaanuaril 1986 Severodvinskis) on vene päritolu Armeenia maletaja, naiste suurmeister (2007).

Kursova tuli 1996. aastal Cala Galdanis Venemaa maletajana noorte maailmameistriks neidude U10-vanuseastmes.

Ta pääses FIDE presidendi nominatsiooni kaudu 2006. aastal Jekaterinburgis nokautsüsteemis mängitud naiste maailmameistrivõistlustele (64 osavõtjat), kus sai turniiritabelis 51. asetuse (esindas Venemaad). Ta võitis avaringis Zhao Xued, kuid kaotas teises ringis Jekaterina Kovalevskajale ja kaheksandikfinaali ei pääsenud.

2011. aastast esindab Kursova rahvusvahelistel malevõistlustel Armeeniat. Ta on tulnud kahel korral Armeenia naiste malemeistriks (2012, 2018).

Ta on abielus malesuurmeister Arman Pašikjaniga.


Eric Hansen

Eric Hansen (sündinud 24. mail 1992 Irvine'is Californias) on Kanada maletaja, rahvusvaheline suurmeister (2013).

Hansenil on Ameerika Ühendriikide ja Kanada kodakondsus, kuid malevõistlustel esindab ta Kanadat. Suurmeistriks sai ta 21-aastaselt 2013. aastal. Kolm aastat varem oli ta FIDE-lt saanud rahvusvahelise meistri nimetuse.

Ta jagas 2011. ja 2015. aastal Kanada meistrivõistlustel esikohta, kuid mõlemal korral kaotas lisamatšis. 2014. aastal võitis ta Victorias toimunud Kanada lahtised meistrivõistlused.

2012. aastal jagas Hansen Mar del Platas Ameerika maailmajao meistrivõistlustel 1.–5. kohta (lisamatšis jäi neljandaks).

Ta pääses mängima maailma karikaturniirile 2011. ja 2013. aastal, kuid avaringist edasi ta ei saanud.

Hansen on mänginud Kanada võistkonna koosseisus neljal maleolümpial (2012–2018, seejuures 2018. aastal mängis esimesel laual).


Borislava Borisova

Borislava Borisova (bulgaaria keeles Борислава Борисова; sündinud 27. veebruaril 1951 Popovos Tǎrgovište piirkonnas) on bulgaaria päritolu Rootsi maletaja, naiste rahvusvaheline meister (1974).

Borisova tuli 1976. aastal Bulgaaria naiste malemeistriks, kuid 1976. aastal naiste maleolümpial Haifas ta ei mänginud, sest idabloki riigid poliitilistel põhjustel ei osalenud.

Alates 1978. aastast esindab ta rahvusvahelistel malevõistlustel Rootsit. Ta on esinenud Rootsi naiskonna koosseisus seitsmel naiste maleolümpial (1978–1984, 1988, 1992, 1994). Seejuures mängis ta 1978. ja 1980. aastal naiskonna esimesel laual, 1982. aastast teisel laual.


Hobuste korduv uveiit

Hobuste korduv uveiit (inglise keeles Equine recurrent uveitis, lühendiga ERU) on silma soonkesta põletik ning kõige levinum põhjus hobuste nägemiskaotusele. Korduvat uveiiti iseloomustavad korduvad silmasisese põletiku episoodid. Iga haigestumisega kahjustub silm aina rohkem. Ühekordne silma soonkesta põletik ei arene ilmtingimata ERU-ks. Haiguse tunnusteks on silma kissitamine, silma hägustumine, pisaravool ja silma punetus.


Kimmo Pohjonen

Kimmo Pohjonen (sündinud 16. augustil 1964) on soome akordionist, kes on tuntud oma avangardilise ja eksperimentaalse loomingu poolest, mida ta esitab eritellimusel valmistatud elektrilisel ja kohandatud pillil.


Uno Heinla

Uno Heinla (sündinud 21. detsembril 1951 Pärnus) on eesti omavalitsustegelane ja insener.

1970. aastal lõpetas ta Pärnu 1. Keskkooli. 1975. aastal lõpetas ta Tallinna Polütehnilise Instituudi ehitusteaduskonna autoteede eriala teedeinsenerina.

Aastatel 1975–1980 oli ta Tartu Teedevalitsuse juhataja. 1986–1988 oli ta Valga Rajooni Rahvasaadikute Nõukogu Täitevkomitee esimehe asetäitja, 1988–1989 Täitevkomite esimees.

Aastatel 1989–1992 oli ta Valga maavanem. Aastatel 1996–1999 oli ta Valga linnapea, 1999–2005 Valga linnavolikogu esimees.

2000. aastast on ta AS Estreftransservice juhatuse liige.

Aastatel 1990–1994 oli ta Eesti Spordi Keskliidu juhatuse liige. 1992. aastal oli ta lühemat aega Eesti Maaomavalitsuste Liidu esimees.


Mindūnai

Mindūnai on küla Leedus Molėtai rajoonis, Mindūnai valla halduskeskus. Küla asub Molėtaist 10 kilomeetrit idas Stirniai järve kaldal.

Mindūnais on postkontor ja raamatukogu. Vaatamisväärsuseks on sealne endise koolimaja ruumides asuv kalapüügimuuseum.


Inturkė

Inturkė on küla Leedus Molėtai rajoonis, Inturkė valla halduskeskus. Küla asub Galuonai järve kaldal.

Inturkės on postkontor, kultuurimaja, põhikool ja raamatukogu. Vaatamisväärsusteks on 1868. aastal ehitatud õigeusu kirik ja 1855. aastal valminud katoliku kirik.


Ernest Hess-Lüttich

Ernest W. B. Hess-Lüttich (sündinud 24. aprillil 1949, Wiesbaden) on saksa germanist ja semiootik.

Ta on töötanud professorina Berliini Vabas Ülikoolis ja Berni Ülikoolis.

Koos Achim Eschbachi ja Jürgen Trabantiga annab ta välja kirjastuse Verlag Gunter Narr kaudu rahvusvahelist semiootikaajakirja Kodikas/Code.

Aastail 1993–1999 oli ta Saksa semiootika seltsi president.

Ta on mitmel korral külastanud Eesti kolleege.


Sotnik

Sotnik on Venemaa kaitseministeeriumi Rostehhi (vene keeles Ростех, endine Ростехнологии) allasutuse TsNIITochmash (Центральный научно-исследовательский институт точного машиностроения, lühend ЦНИИточмаш) arendatav võitlusvarustus, mis on mõeldud vahetama 2025. aastal välja varustust Ratnik.


Joniškis (Molėtai)

Joniškis on alev Leedus Molėtai rajoonis, Joniškise valla halduskeskus. Alev asub Arinase järve ääres.

Joniškises on keskkool ja postkontor. Vaatamisväärsuseks on sealne XVIII sajandil ehitatud katoliku kirik.


Jerongi keel

Jerongi keel on tai-kadai keelkonna kadai rühma kuuluv keel, mida emakeelena räägivad jerongid Hiinas Guangxi provintsi edelaosas.

Jerongi keelt räägib Hiinas umbes 380 inimest.


Arinas

Arinas on järv Leedus Molėtai rajoonis. Järv asub rajooni lõunaosas Švenčionyse rajooni piiril. Järve kaldal asub Joniškise alev. Arinas kuulub Nemunase vesikonda.

Järv on tekkinud jääajal moodustunud lohku. Kaldad on valdavalt kõrged. Lõunakallast katab mets, kohati on see ka soostunud. Ülejäänud kallastel asuvad metsad, põllud ja niidud. Järves on kaks saart: 1,54 ha ja 1,34 ha. Kaldajoone pikkus on 17,89 kilomeetrit. Järve kallastel asuvad lisaks Joniškisele veel Malūnėlise Stebuliai ja Skardžiai külad.

Kaldavöönd on liivane. Järve ääristab ligi 30 meetri laiune veetaimestiku riba, kus kasvavad kaislad, pilliroog ja penikeeled. Põhja katab aleuriit.

Järves elab 13 liiki kalu: karpkala, nurg, linask, haug, latikas, ahven, rääbis, angerjas, koger, särg, luts, turb ja roosärg. Leitud on ka sasaani ja hõbekokre. Järv on paisutatud, selle vett kasutavad Arnionysi kalakasvatuse tiigid.

Järve nime päritolu on teadmata. Seda on üritatud tuletada indoeuroopa tüvest *er-/*or-, mis tähistab liikumist.


Metaneira

Metaneira (vanakreeka Μετάνειρα (Metáneira) või Meganira oli Vana-Kreeka mütoloogias Eleusise kuninganna ja Keleosi naine.


Akvamariinsinine

Akvamariinsinine (ladina keelest aqua marina 'merevesi') on sinine värvitoon, õrnalt roheka suunas kalduv hele kuni valkjas sinine, nimetus tuleb samavärvilise vääriskivi akvamariini nimetusest. Toon on võrreldes türkiissinisega heledam ja kahvatum.


Dentiin

Dentiin ehk hambaluu ehk hambapõhiaine on kollakasvalge, avaskulaarne ehk ilma veresoonteta mineraliseerunud kude, mis ümbritseb hambapulbikambrit. Dentiin moodustab suure osa igast hambast, mistõttu on see oluline nii pulbi ehk hambasäsi kaitseks kui ka toetuseks pealmisele emailikihile.

Dentiini mahust moodustab 45% mineraalne, 33% orgaaniline materjal ja 22% vesi. Orgaanilise osa moodustab suures osas fibroosne kollageen ning mineraalse osa hüdroksüapatiidi kristallid. Dentiinile on iseloomulikud tihedalt paiknevad dentiinituubulid (torukujulised moodustised), mis annavad koele läbilaskvuse. Dentiinikude sarnaneb koostiselt mitmeski kohas luukoega, kuid dentiinis puuduvad veresooned, mis on hambasäsis. Samuti puudub dentiinil luukoele omane pidev reparatsioonivõime.


Lāde järv

Lāde järv (läti keeles Lādes ezers, ka Nabe järv) on järv Lätis Limbaži piirkonna Limbaži vallas.

Järv asub Põhja-Vidzeme biosfääri kaitsealal. Järve lõunakaldale jääb Lādezersi küla ja sellest edelasse Nabe vasallilinnus. Järvest möödub idas Ragana–Limbaži maantee.

Järv asub merepinnast 47,7 meetri kõrgusel. Selle veetase oli varem kõrgem, kuid aastal 1958 lammutati Vitrupe jõel üks vana veskipais ja see tõi kaasa veetaseme alanemise.

Põhi on liivane ja savine. Järve idakallas on kõrge, ülejäänud kaldad aga madalad. Lāde järves asub ka üks saar.

Järvest on leitud 14 liiki kalu.

Järve valgla on 25,2 km².


Hamba areng

Hambad paiknevad suuõõnes ning moodustavad sellest ligi 20%. Hamba arengu kirjeldamiseks on esmalt vajalik üle korrata hamba anatoomilised struktuurid. Hammas koosneb krooniosast ja juureosast. Kõige suurema osa hambast moodustab avaskulaarne ehk ilma veresoonteta mineraliseerunud kude – dentiin. Dentiini katab juure- ja kaelaosas õhuke tsemendikiht ja krooniosas tugev emailikiht. Dentiin ümbritseb hamba juure- ja krooniosas paiknevat hambapulpi ehk hambasäsi, mis sisaldab närvilõpmeid ja veresooni. Inimesel on kaks hammaskonda – piimahambad ja jäävhambad. Piimahammaskonnas on 20 hammast ja jäävhammaskonnas 32 hammast. Sünnihetkel on enamiku hammaste alged juba olemas, kuigi jäävhammaste lõikumine hakkab toimuma alles 6 aasta pärast.


Renessanssaed

Itaalia renessanssaed oli uus aiastiil, mis sai alguse 15. sajandil Roomas ja Firenzes. Renessanssaed on inspireeritud klassikalistest korraldus- ja ilu ideaalidest ning on mõeldud aia ja maastikuvaate pärast, mõtisklemiseks ning aia enda vaatamisväärsuste, helide ja lõhnade nautimiseks.


Sea of Thieves

"Sea of Thieves" on piraaditeemaline videomäng. Mängu arendajaks on Rare ja selle avaldas Microsoft Studios Windowsi seadmetele ja Xbox One'i mängukonsoolile. "Sea of Thieves" annab mängijatele võimaluse kehastuda piraadiks ning seilata fantastilises maailmas, kas üksi või kuni neljaliikmelise grupina. Mängus on võimalik mängida nii arvuti kui ka päris inimeste vastu. Mäng avaldati 20. märtsil 2018 ja see on saanud kriitikutelt vastukäivaid hinnanguid.

"Sea of thieves" on seikluslik ja koostööpõhine mitmikmäng. Mängu saab mängida Xbox One'i mängukonsooli ja Windowsi personaalarvutiga. Mängija(d) seiklevad avatud maailmas, kasutades piraadilaeva, mille juhtimisel saab mängija endale võtta mitmesuguseid rolle. Mängijate põhiülesandeks on avastada, otsida ning müüa aardeid ja vastasmängijatega võidelda. Mängu stiil on multifilmiline.


Karbi keel

Karbi keel (varem ka mikiri keel) on Hiina-Tiibeti keelkonna Tiibeti-Birma keelte hulka kuuluv keel, mida emakeelena räägivad karbid Assami ja Meghalaya osariigis Indias.

Karbi keel on toonikeel. Eristatakse 3 tooni.


Hannah Fry

Hannah Fry (sündinud 21. veebruaril 1984 Londonis) on Briti matemaatik.

Ta lõpetas University College Londoni (UCL) matemaatika erialal. 2011. aastal sai UCL-ist doktorikraadi hüdrodünaamikas. Ta töötab UCL-i tehiskeskkonna teaduskonna ruumianalüüsi keskuses vanemlektorina. __NOTOC__


Augstroze Suurjärv

Augstroze Suurjärv või Suurjärv (läti keeles Augstrozes Lielezers või Lielezers) on järv Lätis Limbaži piirkonna Umurga vallas. Järv asub Augstroze hoiualal ja Põhja-Vidzeme biosfääri kaitsealal. Järve lõunakaldale jääb Augstroze vasallilinnus.

Järv asub merepinnast 77,3 meetri kõrgusel. Augstroze Suurjärv on eutroofne järv. Selle põhi on kohati liivane, kohati kivine või savine. Järve kagukallas on kõrge, ülejäänud kaldad aga madalad, kohati ka soostunud. Kallast ümbritseb kitsas veetaimestiku riba. Järvest on leitud 12 liiki kalu ja viit liiki haruldasi veetaimi.

Järve väljavooluks on seda Dauguļi Väikejärvega ühendav kraav.


Montecassino

Montecassino (ka Monte Cassino) on koht ja mägi Itaalias Cassino linnas, umbes 120 km Roomast kagus.

529. aastal rajas Benedictus Nursiast mäele kloostri (Montecassino klooster, ka Monte Cassino klooster). See on üks vanemaid ja suuremaid kloostreid Euroopas. Klooster tegutseb tänapäevani. Teise maailmasõja ajal klooster peaaegu hävis õhurünnakute tagajärjel, kuid see taastati ja avati taas 1964. aastal.


Aosta

Aosta on linn Itaalias Valle d'Aosta maakonnas; ühtlasi maakonna keskus. Linn jääb Dora Baltea jõe vasakule kaldale.

Elanike arv on 34 361 (2016).

Linnast 2 km kaugusel asub Aosta lennujaam.


Asiago

Asiago on linn ja vald Itaalias Veneto maakonnas Vicenza provintsis.

Elanike arv on 6758 (2005).

Linnas on Asiago lennujaam.

Linnas asub suusakeskus.


Terje Tuisk

Terje Tuisk (sündinud 15. jaanuaril 1968) on Eesti teaduse organisaator ja populariseerija.

Ta õppis aastatel 1986–1992 Tartu Ülikoolis bioloogiat ja aastatel 2018–2020 Tallinna Ülikoolis hariduse juhtimist.

1997–2012 töötas Sihtasutuses Archimedes teaduse populariseerimise üksuse juhina.

2012–2020 töötas ta Eesti Teadusagentuuri teaduse populariseerimise osakonna juhatajana.

Alates 2020 Eesti Teaduste Akadeemia arendusjuht.


Kevadtalv

Kevadtalv ehk eelkevad on üks kahest üleminekuaastaajast talve ja kevade vahel, mida defineeritakse temperatuuri ja loodusnähtuste muutumise järgi.

Klimaatiline kevadtalv tähistab lumesulamise aega. See algab päevast, millele järgnevad valdavalt sulailmad ja lumikate kaheneb jõudsalt, ning kestab kogu lumesulamise aja. Samuti on kevadtalv ka aeg, kui lumi on täiesti sulanud, kuid talvine ilm naaseb ajutiselt. Kevadtalve keskmine algus jääb tavaliselt veebruari viimasesse kolmandikku. Fenoloogiline kevadtalv tähistab püsiva lumikatte ja selge ilmaga aega, kui algab tedre- ja metsisemäng, saabub künnivares, tihased laulavad ja metsloomade tegevus elavneb. Kui talv on lumeta ja sula saabub varakult, võib see aastaaeg fenoloogilises mõttes vahele jääda.


Bookinghouse

Bookinghouse on Eesti veebireisibüroo, mis müüb Internetis veebisaidil bookinghouse.ee lennupileteid. Veebisaidi omanik on Leedu ettevõte Interneto Partneris.

2006 asutasid Andres Liinat ja Kaido Saarma ettevõte Bookinghouse AS. Ettevõte oli veebisaidi bookinghouse.net omanik.

Veebruaris 2008 müüdi Bookinghouse AS Leedu ettevõttele Interneto Partneris. Bookinghouse AS kustutati Äriregistrist 2010.


Randel Kreitsberg

Randel Kreitsberg (sündinud 14. veebruaril 1983) on eesti ökotoksikoloog, teadusajakirjanik ja teaduse populariseerija.

Ta õppis Tartu Ülikoolis bioloogiat 2001–2005 bakalaureuseastmes, 2005–2007 magistrantuuris (magistritöö "Loode-Eesti naftareostuse järelmõjude dünaamika ja polütsükliliste aromaatsete süsivesinike (PAH) kontsentratsioonid reostusalas elava lesta (Platichthys flesus trachurus) kudedes", juhendajad Arvo Tuvikene ja Meelis Tambets) ja 2009–2014 zooloogiat doktorantuuris, kaitstes 2014 doktoritöö "Using biomarkers in assessment of environmental contamination in fish - new perspectives" ("Uued suunad keskkonnareostuse hindamisel kasutades kalade biomarkereid", juhendajad Arvo Tuvikene ja Toomas Tammaru).

Kreitsberg on töötanud Eesti Maaülikooli Võrtsjärve Limnoloogiakeskuses, Haridus- ja Teadusministeeriumis programmijuhina ja 2016. aastast Tartu Ülikoolis teaduskommunikatsiooni peaspetsialistina. Tema juhendatud magistrantide seas on Heli Kirik, Martin Silts, Merle Raig, Alvar Räägel ja Kateriina Rumvolt.


Arhitektuuribüroo Urbel ja Peil

Arhitektuuribüroo Urbel ja Peil oli Eesti arhitektuuribüroo. Büroo eesotsas olid Emil Urbel ja Ülo Peil.

Büroo asutati 1989.

Büroo kustutati Äriregistrist 2005.


Dagöplast

Dagöplast AS on Hiiu maakonnas tegutsev Eesti ettevõte, mis toodab biolagunevat ja polüetüleenist kilet; ühtlasi Eesti juhtiv ettevõte selles valdkonnas. Aastast 2015 on ettevõtte omanik rahvusvaheline kontsern Biobag.

Ettevõte asutati 28. aprillil 1998.


Inga Külmoja

Inga Külmoja (sünninimi Inga Dorofejeva; sündinud 2. detsembril 1974) on Eesti semiootik, teadusajakirjanik ja teaduskommunikatsiooni spetsialist.

Külmoja õppis Tartu Ülikooli semiootikat 1993–1998 bakalaureuseastmes ja 1998–2002 magistriõppes. 2008. aastast on ta Tartu Ülikooli rahvusvahelise kommunikatsiooni peaspetsialist. Ta on olnud ka Tartu Ülikooli ajakirja Universitas Tartuensis toimetaja.

Ta on olnud Supilinna Seltsi juhatuse liige ja tegelenud jäätisetootmisega firmas Opus Frigus OÜ.


Varakevad

Varakevad on üks kahest üleminekuaastaajast talve ja kevade vahel, järgnedes kevadtalvele. Seda defineeritakse klimaatiliste ja fenoloogiliste nähtuste järgi.

Klimaatiline varakevad algab, kui lumikate on täielikult sulanud, ja kestab taimede vegetatsiooniperioodi ehk kasvuaja alguseni, mil ööpäeva keskmine temperatuur tõuseb püsivalt üle 5 °C. Selle jooksul maapind sulab ja soojeneb ning ilmastikus sageneb külmavabade päevade osatähtsus. Varakevad saabub Lõuna-Eestis tavaliselt märtsi lõpul ja Põhja-Eestis aprilli alguses, ning lõpeb tavaliselt aprilli teisel poolel. Fenoloogiline varakevad algab lumikatte täieliku sulamise ja kase mahlajooksuga. Selle ajal õitseb kask, sarapuu ja sinilill ning talirukis hakkab uuesti kasvama. Lõpeb vahtra õitsemahakkamisega.


Euroopa Maja

MTÜ Euroopa Maja on Eesti organisatsioon, mille eesmärk on noori harida Euroopa Liiduga seonduva kohta. MTÜ-l on oma maja (nimetatud samuti Euroopa Majaks), mis asub Tallinnas aadressil Rävala puiestee 4. Maja avati 12. jaanuaril 2007.

MTÜ korraldab aastast 2012 simulatsioonimängu Mudel-Euroopa Parlament (inglise Model European Parliament, lühend MEP).


Johan Pitka rahvamatk

Johan Pitka rahvamatk (ka Admiral Johan Pitka mälestuseks pühendatud rahvamatk) on Järva maakonnas igal aastal toimuv rahvamatk. Matka korraldab Eesti Kaitseliit.

Matk algab Johan Pitka sünnikohast Jalgsema külast ja lõppeb Peetri asulas.

Esimene matk toimus 18. veebruaril 2007.


Valtrap

Valtrap ehk sadulatekk on hobuse sadula alla ratsutamiseks paigutatav pehmendus. Algselt sadula alla asetatud nelinurkse teki kuju on aja jooksul muutunud. Võistlusspordis on varustusele, sealhulgas valtrapile, kindlad nõuded.


Juravičy

Juravičy (transkribeerituna Juravitšõ, poola keeles Jurewicze) on agrolinnake (endine alev) Valgevenes Homieli oblastis Kalinkavičy rajoonis, Juravičy külanõukogu halduskeskus. Asula asub Prõpjatsi jõe kaldal merepinnast 161 meetri kõrgusel, oblasti keskusest Homielist 92 ja Kalinkavičyst 31 kilomeetri kaugusel.

Agrolinnakeses on keskkool, kultuurimaja ja raamatukogu. Asula lähistel paikneb rajooni kõrgeim punkt (167,5 m). Vaatamisväärsusteks on sealne klooster (varem kuulus see jesuiitidele, tänapäeval on klooster õigeusu kiriku valduses), paleoliitikumi asulakoht, keskaegse linnuse ase ja sealne Jumalaema ikoon (üks ligi kolmekümnest taolisel kombel kroonitud ikoonist maailmas).


Korallpunane

Korallpunane on punane värvitoon, kergelt oranži suunas kalduv soojatooniline särav punane, vääriskoralli (Corallium rubrum) värvus.


Mullaviljakus

Mullaviljakus on mulla spetsiifiline kvalitatiivne omadus. Selle võime on varustada taimi toiteelementide, vee ja hapnikuga. Mulla viljakus tuleneb huumuse- ja saviosakeste sisaldusest, huumushorisondi tüsedusest, aktiivveemahutavusest ja mulla reaktsioonist. Viljakus on tunnus, mis eristab mulda pinnasest ja kivimist. Viljakaks peetakse mulda, mis suudab rahuldada kultuurtaimede vajadusi ja tagab nende suure saagi. Seega lähtutakse mulla viljakuse hindamisel bioproduktsiooni funktsioonist ning see moodustab olulise, ent siiski ainult ühe komponendi mulla ja maa kvaliteedist.

Eristada saab looduslikku ja kunstlikku mullaviljakust. Loodusliku mullaviljakuse määravad mulla omadused koos väliskeskkonna teguritega olukorras, kus inimtegevuse mõju taime kasvu tingimustele puudu. Kunstlik mullaviljakus kujuneb loodusliku viljakuse baasil, mille saagi suurendamise eesmärgil lisandub inimtegevuse mõju maaharimise, väetamise, niisutamise, kuivendamise, taimekaitse jms. kujul. Mulla potentsiaalne viljakus on kvalitatiivne tunnus, mille määravad mula koostis, režiimid ja omadused. Mulla efektiivne viljakus väljendub kvantitatiivselt taime saagikuses ning see avaldub taimede võimes toota sellel mullal teatud kogus fütomassi ning seda väljendatakse kvantitatiivselt saagi suurusena pinnaühiku kohta.

Haritava mulla viljakust hinnatakse Eestis boniteedi 100-punktilise hindeskaalaga. Mulla boniteet näitab mulla omadustest sõltuva viljakuse suhtelist taset selle hindamisaegses seisundis. Maa boniteet on maa tootlikkust iseloomustav lõppnäitaja, mille leidmisel lähtutakse mulla boniteedist ja teistest maatüki omadustest, mis võivad mõjutada põllukultuuride kasvamist. Boniteet väljendab mulla ja maa kvaliteeti eelkõige viljakuse ja põllumajanduse tootlikkuse seisukohast.


William Bardeen

William Allan Bardeen (sündinud 15. septembril 1941 Washingtonis Pennsylvanias) on ameerika füüsik, Rahvusliku Teaduste Akadeemia liige.

Ta on kahekordse nobelisti John Bardeeni poeg. Ta on tuntud oma töödega osakestefüüsika alalt. Panuse eest häirituskvantkromodünaamikasse pälvis ta 1996. aastal Ameerika Füüsikaseltsi Sakuray auhinna.

Bardeen lõpetas 1962. aastal Cornelli Ülikooli bakalaureusekraadiga. Sai 1968. aastal Minnesota Ülikoolist doktorikraadi (PhD) füüsika alal. Seejärel töötas ta Stony Brooki ülikoolis, Institute for Advanced Studys ja Stanfordi Ülikoolis (kaasprofessorina). Aastatel 1975–2010 oli ta Illinoisi osariigis asuva Fermi Riikliku Osakestekiirendi Laboratooriumi töötaja (edutati seal teoreetilise füüsika osakonna juhatajaks). Vahepeal, 1993–1994, töötas ta kuni uurimisasutuse sulgemiseni Texase osariigis asuvas ülijuhtivas superpõrgutis.

Bardeeni vanem vend James Bardeen on samuti füüsik. __NOTOC__


Jim Holt

Jim Holt (sündinud 30. oktoobril 1954) on ameerika filosoof, esseist ja teaduskirjanik.

Ta sai Virginia Ülikoolist bakalaureuse- ja magistrikraadi matemaatikas ja töötas hiljem Columbia Ülikoolis New Yorgis filosoofiaosakonnas õppejõuna.

Ta on teinud kaastööd väljaannetele The New York Times, The New York Times Magazine, The New York Review of Books, The New Yorker ja The American Scholar.Ta kirjutab erinevatel teemadel, sealhulgas stringiteooriast, ajast, lõpmatusest, arvudest, loogikast, huumorist ning tõelaadsusest ja jamast. Holt on seotud New Yorgi Humanitaarinstituudiga, mille fellow ta on.


Päikese loide

Päikese loide ehk päikesepurse on Päikese kroonis toimuv äkiline energia vabanemine, mis võib kesta mitmeid tunde või erandjuhtudel üle päeva. Päikese loide tekib, kui päikesepleki kohal olevad magnetvälja jõujooned lähevad segamini ja purunevad. Päikese loide on defineeritav kui äkiline, kiire ja intensiivne muutus päikesekiirguse tugevuses. Päikese loide tekib, kui päikese atmosfääris kogunenud magnetiline energia äkitselt vabaneb. Materjal kuumeneb mõne minuti jooksul miljonite kraadideni ja kiirgus eraldub praktiliselt kogu elektromagnetilise spektri ulatuses, raadiolainetest spektri pika lainepikkuse osa lõpus kuni optilise kiirgusena eralduvate röntgen- ja gammakiirteni spektri lühikese lainepikkuse osa lõpus. Vabanenud energia on võrreldav miljonite üheaegselt plahvatavate tuumapommide energiaga.

Päikese loiteid esineb sagedamini, kui päike on suurema aktiivsuse perioodis. Sel perioodil võib ühe päeva jooksul toimuda mitu Päikese loidet. Päikese väiksema aktiivsuse ajal võivad loited aset leida vähem kui üks kord nädalas. Suured loited on harvemad kui väiksemad. Mõned (enamasti tugevamad) päikese loited võivad kosmosesse paisata tohutuid päikeseplasma pilvi, seda nimetatakse päikese krooniaine massiliseks väljavooluks (ing CME – coronal mass ejection). Kui Maad tabab krooniaine massilisest väljavoolust tekkinud plasmapilv, võib see põhjustada geomagnetilise tormi ja intensiivse virmaliste tekkimise öötaevasse.

Loited saavad oma energia magnetväljades säilitatud energiast, nende täpne tekkemehhanism on tänaseni teadmata. Ühe teooria järgi tekivad loited, kui vastassuunaliste magnetväljade jõujooned taasühinevad.


José María Estrada

José María Estrada Reyes (1802 Granada – 13. august 1856 Ocotal) oli Nicaragua poliitik, aastail 1854–1855 Nicaragua presidendi kohusetäitja.

José María Estrada sündis aastal 1802 Granadas. Poliitilistelt vaadetelt oli ta konservatiiv. Aastal 1848 saatis José María Guerrero ta inglastega läbirääkimisi pidama. Hiljem oli ta José Francisco del Montenegro valitsuses ministriks. Detsembris 1951 määras Fulgencio Vega ta riikliku ajalehe La Gaceta peatoimetajaks. Aastal 1853 sai temast Nicaragua konstitutsioonilise assamblee sekretär, järgmisel aastal aga esimees.

Aastal 1853 saatis Fruto Chamorro mitmed liberaalse partei liikmed – Francisco Castellón Sanabria, Máximo Jereze, Mateo Pineda ja José María Valle ehk El Chelóniga maalt välja. Hondurases viibides relvastusid nad sealse presidendi José Trinidad Cabañase kaitse all ja suundusid siis Fonseca lahes asuva Isla del Tigre ja El Realejo sadamalinna kaudu tagasi kodumaale. Seejärel suundusid nad Leóni peale. Fruto Chamorro jättis selle liberaalide keskuse neile ja taganes ise Granadasse.

Aastal 1854 sõlmisid Máximo Jerez ja Francisco Castellón Sanabria lepingu USA sõjaväelase Byron Colega, kes lubas nende toetuseks 200 meest. Selle sõjasalga juhiks sai William Walker. Granada piiramise eel (1. juunil 1854) valis Fruto Chamorro oma kohusetäitjaks José María Estrada, kes suutis linna liberaalide rünnakute eest edukalt kaitsta. Fruto Chamorro ise tõmbus tagasi oma pere valdustesse, kus ta 12. märtsil 1855 düsenteeriasse suri. Nominaalselt jäi ta siiski kuni surmatunnini riigi presidendiks.

Fruto Chamorro surma järel kuulutati presidendiks kindral Ponciano Corral, ent tal puudus parlamendi liikmete poolehoid ja nii nõustus ta sellega, et Estradast saab riigi ajutine president.

13. oktoobril 1855 saabus Granadasse William Walker, kellega otsustasid koostööd teha nii Corral kui ka Estrada. Walker kuulutas Corrali riigi relvajõudude ülemjuhatajaks; ühtlasi otsustas ta ka määrata riigi ajutiseks presidendiks hoopis Patricio Rivase. Estrada suundus seepeale vabatahtlikult Hondurasesse maapakku.

Hiljem alustasid Estrada ja Corral sõda Walkeri valitsuse vastu, kukutamaks vallutajate käsilaseks peetavat Rivast. Estrada osales konservatiivide ajutises valitsuse, millel puudus president, ent mille juhiks ta sisuliselt oli. Teised selle valitsuse liikmed olid Pedro Joaquín Chamorro, Tomás Martínez ja Fernando Chamorro.

13. augustil 1856 ründasid teda Ocotalis liberaalide sõjaväkke kuulunud salamõrtsukad. Kuna liberaalid pidasid teda konservatiivide valitsuse tegelikuks juhiks, siis on oletatud, et just nemad korraldasid selle mõrva. Estrada surma järel hakkas teda konservatiivide valitsuses asendama Nicasio del Castillo y Guzmán, kelle Estrada oli määranud tulevaseks presidendi kohusetäitjaks.


Mageveekogu

Mageveekogu on veekogu, mille vee soolsus on väiksem kui 0,5‰. Mageveekogu asustab magevee-elustik.

Peaaegu kõik Eesti siseveekogud on mageveekogud. Läänemerega kokkupuutes olevad siseveekogud on riimveekogud.


Katrin Maiste

Katrin Maiste (sündinud 29. juunil 1971) on eesti kultuurikorraldaja ja taani filoloog. Ta on olnud Eesti Instituudi tegevjuht.


Journal of Philosophy

Journal of Philosophy (lühendatult J. Phil.) on eelretsenseeritav USA teadusajakiri, mis keskendub filosoofia valdkonnale. Ajakirja annab välja The Journal of Philosophy, Inc. Ajakiri ilmub sagedusega üks kord kuus.

Ajakirja esimene number ilmus Columbia ülikooli eestvõttel 1904.


Frankonia

Kaubandus-Tööstus Aktsiaselts Frankonia oli äride sisekujunduste ning vaateakende loomisele spetsialiseerunud eesti ettevõte.

Aastatel 1937–1940 oli nende kujundajaks kunstnik Jaan Siirak. Ettevõttel olid oma klaasi-, metalli- ja puutöökojad. 1937. aastast tegutses varem Petrooleumi tänav 4 tegutsenud ettevõte aadressil Narva mnt 13/15. 1936. aastast oli ettevõtte direktor Aleksander Oinas. 1940. aasta ettevõte natsionaliseeriti ning jätkas tegutsemist peeglitööstus Frankoniana.


Munavalge

Munavalge on rebu ümbritsev muna osa.

Muna praadimisel munavalge hüübib ja seda tarvitatakse toiduna. Näiteks härjasilmas.


Hilissügis

Hilissügis on üks kahest klimaatilisest või fenoloogilisest üleminekuaastaajast sügise ja talve vahel, sellele järgneb eeltalv.

klimaatiline hilissügis on peegelpilt varakevade tunnustele: see algab vegetatsiooniperioodi lõpuga, kui ööpäevane keskmine õhutemperatuur langeb alla 5 °C, ning lõpeb, kui ööpäeva keskmine õhutemperatuur langeb alla nulli ja tuleb maha esimene lumi. Temperatuuride päevamaksimumid jäävad sel ajal plussipoolele. Hilissügis algab keskmiselt 27. oktoobril: Mandri-Eestis keskmiselt oktoobrikuu viimasel kolmandikul, saartel novembri alguses. Keskmiselt kestab hilissügis 15..20 päeva, kuid soojadel talvedel võib see aastaaeg kesta isegi kevadeni. fenoloogiline hilissügis algab lehtede hulgalise varisemise ning hanede ja luikede suurrändega. Sel ajal lõppeb talirukki kasv ja algab enamiku taimede puhkeaeg. Koevad siig, lõhe ja meriforell. Hilissügis lõpeb esimese suure lumega ja algab eeltalv.


Bailey Peacock-Farrell

Bailey Peacock-Farrell (sündinud 29. oktoobril 1996 Darlingtonis) on Inglismaal sündinud Põhja-Iirimaa jalgpallur, kes mängib väravavahina Inglismaa esiliigaklubis Burnley ja Põhja-Iirimaa jalgpallikoondises.

Ta alustas klubikarjääri 2006. aastal Middlesbrough's. 2013. aastal liitus ta Leeds Unitediga. Hooajal 2015–16 debüteeris ta klubi põhimeeskonnas. Hooaja 2017–18 jooksul mängis ta kuu aega laenul Inglismaa tugevuselt kuuenda liiga klubis York City. Hooajal 2017–18 valiti Peacock-Farrell Leeds Unitedi aasta noormängijaks. Hooaja 2018–19 alguses määras peatreener Marcelo Bielsa ta Leeds Unitedi põhiväravavahiks, kuid ta kaotas selle koha 2019. aasta jaanuaris, kui klubiga liitus Madridi Realist Kiko Casilla.

2019. aasta augustis sõlmis ta nelja-aastase lepingu Inglismaa Premier League'i klubiga Burnley. Kahe hooaja jooksul jõudis ta Burnley koosseisus vaid kaheksas mängus ning suundus 2021. aasta juulis üheks hooajaks laenule Inglismaa tugevuselt kolmanda liiga klubisse Sheffield Wednesday.

Debüüdi Põhja-Iirimaa jalgpallikoondises tegi Peacock-Farrell 30. mail 2018 sõprusmängus Panama vastu.


Jamal Lewis

Jamal Piaras Lewis (sündinud 25. jaanuaril 1998 Lutonis) on Inglismaal sündinud Põhja-Iirimaa jalgpallur, kes mängib vasakkaitsjana Inglismaa esiliigaklubis Watford ja Põhja-Iirimaa jalgpallikoondises.

2014. aastal liitus ta Norwich Cityga. Alates hooajast 2017–18 kuulus ta Norwich City põhikoosseisu. 2018. aasta jaanuaris lõi ta Inglismaa karika kolmanda vooru korduskohtumises Chelsea vastu oma klubikarjääri esimese värava. Hooajal 2018–19 tõusis ta Norwich Cityga Inglismaa esiliigast kõrgliigasse. Samal hooajal valiti ta Inglismaa esiliiga sümboolsesse koosseisu.

2020. aasta septembris sõlmis ta viieaastase lepingu Inglismaa kõrgliigaklubiga Newcastle United. Newcastle Unitedis jäid tema esitused tagasihoidlikuks ning 2022. aasta jaanuaris jäeti Lewis Newcastle Unitedi aktiivsest koosseisust üldse välja. 2023. aasta juulis läks ta Newcastle Unitedist laenule Watfordi.

Debüüdi Põhja-Iirimaa jalgpallikoondises tegi Lewis 24. märtsil 2018 sõprusmängus Lõuna-Korea vastu.


Ponciano Corral

Ponciano Corral Acosta (1805 Granada – 8. november 1855 Granada) oli Nicaragua sõjaväelane ja poliitik, aastal 1855 Nicaragua presidendi kohusetäitja.

Ponciano Corral sündis 1805. aastal Granadas. Ta alustas kirjutajana, aastal 1837 valiti ta esimest korda parlamenti. Poliitilistelt vaadetelt oli ta konservatiiv. Aastal 1851 sai temast José Laureano Pineda Ugarte valitsuses minister. Ta hakkas inglastega läbirääkimisi pidama. Hiljem oli ta José Francisco del Montenegro valitsuses minister. Detsembris 1951 määras Fulgencio Vega ta riikliku ajalehe La Gaceta peatoimetajaks. Aastal 1853 sai temast Nicaragua konstitutsioonilise assamblee sekretär, järgmisel aastal aga esimees.

Aastal 1853 saatis Fruto Chamorro mitmed liberaalse partei liikmed – Francisco Castellón Sanabria, Máximo Jereze, Mateo Pineda ja José María Valle ehk El Chelóniga – maalt välja. Hondurases viibides relvastusid nad sealse presidendi José Trinidad Cabañase kaitse all ning suundusid siis Fonseca lahes asuva saare Isla el Tigre ja El Realejo sadamalinna kaudu tagasi kodumaale. Corral osales lahingus nende maabumise tõrjumiseks. Seejärel suundusid nad Leóni peale. Fruto Chamorro jättis selle liberaalide keskuse neile ja taganes ise Granadasse.

Aastal 1854 sõlmisid Máximo Jerez ja Francisco Castellón Sanabria lepingu USA sõjaväelase Byron Colega, kes lubas nende toetuseks 200 meest. Selle sõjasalga juhiks sai William Walker. Granada piiramise eel (1. juunil 1854) valis Fruto Chamorro oma kohusetäitjaks José María Estrada, kes suutis linna liberaalide rünnakute eest edukalt kaitsta. Fruto Chamorro ise tõmbus tagasi oma pere valdustesse, kus ta 12. märtsil 1855 düsenteeriasse suri. Nominaalselt jäi ta siiski kuni surmatunnini riigi presidendiks.

Fruto Chamorro surma järel kuulutati presidendiks kindral Ponciano Corral, ent tal puudus parlamendiliikmete poolehoid ja nii nõustus ta sellega, et Estradast saab riigi ajutine president.

29. juunil 1855 kaotas Corral Rivase lahingu ja oli sunnitud taganema. 13. oktoobril 1855 saabus Granadasse William Walker, kellega otsustasid koostööd teha nii Corral kui ka Estrada. Walker kuulutas Corrali riigi relvajõudude ülemjuhatajaks; ühtlasi otsustas ta ka määrata riigi ajutiseks presidendiks Patricio Rivase. Estrada suundus seepeale vabatahtlikult Hondurasesse maapakku.

Rivase-Walkeri valitsuses olid esindatud nii liberaalid, konservatiivid kui ka Walkeri sõdurid. 28. oktoobril 1855 käskis Walker maha lasta Estrada toetaja don Mateo Majorga. Corral seda heaks ei kiitnud ja nii alustas ta koos Estradaga sõda Walkeri valitsuse vastu, kukutamaks vallutajate käsilaseks peetavat Rivast. Ta asus 1. novembril oma vägesid Granadast Hondurase piiri poole liigutama, püüdes vältida kokkupõrget nii Walkeri kui ka liberaalide vägedega. Selle manöövri pealt tabas ta kindral José María Valle, kes andis Corrali Walkerile välja. Corral kuulutati riigireeturiks ja lasti 8. novembril maha.

Novembri alguses õnnestus Corrali saadikutel veenda Costa Ricat Walkeri vastu sõda alustama.


Eeltalv

Eeltalv on klimaatiline või fenoloogiline üleminekuaastaaeg sügise ja talve vahel. See järgneb hilissügisele.


Holger Bech Nielsen

Holger Bech Nielsen (sündinud 25. augustil 1941 Kopenhaagenis Taanis) on taani füüsik, Taani Kuningliku Teaduste Akadeemia liige.

Tuntud on tema tööd osakestefüüsika ja stringiteooria alalt. Tema järgi on nimetatud Nielseni-Olseni keeris, Nielseni-Olseni string ja Nielseni-Ninomiya teoreem. Koos kolleegidega Niels Bohri Instituudist lõi ta juhusliku dünaamika teooria.

Nielsen astus 1961. aastal Kopenhaageni Ülikooli füüsikat õppima. 1968. aastal sai ta Niels Bohri Instituudist doktorikraadi füüsikas. Doktoritöö käsitles kvargi mudelit ("Nogle konsekvenser af quark modellens selvkonsistens"). Aastatel 1973–1985 töötas ta Niels Bohri Instituudis lektorina ja 1985–1990 teadur-professorina. 1990. aastal sai ta Niels Bohri Instituudi kõrge energia füüsika professoriks. __NOTOC__


Stuart Dallas

Stuart Alan Dallas (sündinud 19. aprillil 1991 Cookstownis) on Põhja-Iirimaa jalgpallur, kes mängib äärepoolkaitsja või paremkaitsjana Inglismaa kõrgliiga klubis Leeds United ja Põhja-Iirimaa jalgpallikoondises.

Ta alustas klubikarjääri kodumaal Crusadersis. 2012. aasta suvel liitus ta Inglismaa tugevuselt kolmanda liiga klubiga Brentford. Osa hooajast 2013–14 mängis ta laenulepinguga League Two klubis Northampton Town. Samal hooajal kindlustati Brentfordiga tõus esiliigasse.

2015. aasta augustis sõlmis ta kolmeaastase lepingu Leeds Unitediga. Esimesel hooajal valiti ta mängijate poolt Leeds Unitedi hooaja parimaks mängijaks. Hooaja 2017–18 alguses sõlmis ta klubiga uue kolmeaastase lepingu.

Debüüdi Põhja-Iirimaa jalgpallikoondises tegi Dallas 2011. aastal mängus Walesi vastu. Koondisekarjääri esimese värava lõi ta 31. mail 2015 sõprusmängus Katari vastu. Dallas kuulus Põhja-Iirimaa koondisse 2016. aasta Euroopa meistrivõistlustel.


Südasuvi

Südasuvi on suve keskele jääv osa-aastaaeg, mida võib eristada klimaatiliste või fenoloogiliste tunnuste järgi.


Presidendi kärajad

Presidendi kärajad on üritus (kärajad), kus Eesti arvamusliidrid, tipp-poliitikud ja teised tähelepanuväärsed ühiskonnategelased arutlevad eeskätt Eesti tuleviku üle. Üritust korraldab Presidendi Mõttekoda.

Esimesed kärajad toimusid Eesti presidendi Toomas Hendrik Ilvese eestvedamisel 2007 Pärnus. Presidendi järgi ka ürituse nimi.

Näiteks 2015 oli ürituse läbiv teema "Millist Eestit jõuame pidada?".